text:
THUŠO BAKENG SA LAPA | BAFSA
Ge Lefereyo le Fela
TLHOHLO
“Ke be ke nagana gore ke hweditše motho yo a ntshwanelago. Ke be ke ipoditše gore ‘ke tlo fetša bophelo bja ka le lesogana le.’ Eupša ka morago ga dikgwedi tše pedi re ratana re ile ra swanelwa ke go arogana. Ke be ke sa kgolwe gore selo seo se thomilego gabotse ka tsela ye se ka felela tseleng!”—Anna. *
“Go be go bonagala re swana ka dilo tše dintši. Ke be ke ipona re nyalane. Ge nako e dutše e eya ke ile ka thoma go lemoga kamoo re bego re fapane ka gona. Ge ke lemoga gore ke be ke dira phošo e kgolo, ke ile ka arogana le lesogana leo.”—Elaine.
Na o kile wa ba boemong bjo bo swanago? Ge e ba go le bjalo, sehlogo se se tla go thuša go lebeletšana le boemo.
SEO O SWANETŠEGO GO SE TSEBA
Go arogana go ka ba bohloko, go sa šetšwe gore ke mang yo a tlilego ka phetho yeo. Kgarebe yeo e bitšwago Sara yeo e ilego ya arogana le lesogana la yona ka morago ga dikgwedi tše tshela e itše: “Ke ile ka ikwa ke ferekane! Neng neng ke na le lesogana leo ke iponago ke na le bokamoso le lona; neng neng ga le sa le gona bophelong bja ka. Ke moka ke tla kwa dikoša tšeo bobedi bja rena re bego di rata, gomme seo sa nkgopotša dinako tše di thabišago tšeo re bilego le tšona. Ge ke le mafelong ao re bego re rata go ya go ona ke kwešwa bohloko ke gore ga a sa le gona. Ke be ke ikwa ka tsela ye gaešita le ge e be e le nna ke tlilego ka phetho yeo!”
Le ge go arogana go le bohloko e ka ba phetho e swanetšego. Elaine o re: “Maikemišetšo a gago ga se go kweša motho yoo bohloko. Ka lehlakoreng le lengwe, o a lemoga gore mafelelong bobedi bja lena le tla kwa bohloko ge e ba le phegelela lefereyo leo le sa šomego.” Sarah o dumelelana le seo. O re: “Ke nagana gore ge e ba o sa thabišwe ke motho yo o ratanago le yena, gona o ka se thabele go ba lenyalong le yena, ka gona go arogana ke selo se sekaone kudu.”
Go arogana ga go bolele gore o paletšwe. Go ba gona, phetho yeo o e dirago ka morago ga nako ya lefereyo ke yona e lego bohlokwa, eupša ga se ka mehla lefereyo le feleletšago ka lenyalo. Ge e ba wena goba motho yo o ratanago le yena a na le dipelaelo, phetho ya maleba e ka ba ya gore le arogane. Ge lefereyo la lena le sa atlega ga se gore o paletšwe. O ka tšwela pele ka bophelo! Bjang?
SEO O KA SE DIRAGO
Amogela bohloko bjoo o bo kwago. Elaine yoo go boletšwego ka yena pejana o ipobola ka gore: “Ga se ka lahlegelwa ke mogwera feela; ke lahlegetšwe ke mogwera wa kgonthe.” Go tlwaelegile gore o kwe bohloko ge o arogana le motho yo le bego le le monwana le lenala. Lesogana leo le bitšwago Adam le re: “Ge tswalano ya lena e fela o kwa bohloko gaešita le ge o tseba gore ke phetho e swanetšego.” O ka ikwa go swana le Kgoši Dafida wa ka Beibeleng. Ge a be a le tlalelong o ile a ngwala gore: “Bošego ka moka ke kolobiša bolao bja ka [ka megokgo].” (Psalme 6:6) O se ke wa leka go tšhabela bohloko eupša amogela gore ke ga tlhago gore motho a kwe bohloko. Go amogela tsela yeo o ikwago ka yona ke mogato wa pele wa gore o fole.—Molao wa motheo wa Beibele: Psalme 4:4.
Fetša nako le batho bao ba go ratago. Ke therešo gore seo se ka no se be bonolo. Anna yo a tsopotšwego pejana o re: “Mathomong ke be ke sa nyake le go bona batho. Ke be ke nyaka nako ya go fodiša hlogo le go kwešiša seo se diregilego.” Ge nako e dutše e eya, Anna o ile a lemoga bohlokwa bja go fetša nako le bagwera ba kgauswi bao ba bego ba mo kgothatša. O re: “Ga bjale ke hlaphogetšwe monaganong e bile go arogana ga rena ga go sa nkimela go etša mathomong.”—Molao wa Motheo wa Beibele: Diema 17:17.
Ithute go seo se diragetšego. Ipotšiše gore: ‘Na seo se diragetšego se utollotše dilo tšeo ke swanetšego go šomela go tšona? Ge e ba di le gona na ke tla dira dilo ka tsela e fapanego nakong e tlago?’ Kgarebe yeo e bitšwago Marcia e re: “Ka morago ga gore go fete nako e itšego, ke ile ka kgona go kwešiša gakaone seo se diragetšego. Lega go le bjalo, ke ile ka swanelwa ke go leta go fihlela ke bona dilo gabotse ke sa laolwe ke maikwelo.” Adam yo go boletšwego ka yena pejana, o ikwa ka tsela e swanago. O re: “Go ntšere ngwaga gore ke fole bohlokong bja go arogana. E bile go tšere nako gore ke lemoge seo nka ithutago sona go seo se diragetšego. Seo se ntiragaletšego se nthutile mo gontši ka nna, batho ba bong bjo bo fapanego le ka lefereyo. Ga bjale ga ke sa kwa bohloko gakaalo ka baka la go arogana.”
Rapelela dipelaelo tša gago. Beibele e re Modimo “o alafa ba dipelo tše di kwelego bohloko, o tlema dintho tša bona tše bohloko.” (Psalme 147:3) Jehofa ga a re kgethele balekane e bile a ka se bewe molato ge lefereyo le fela, ka gobane o tshwenyega ka wena. Mo tšhollele sa mafahleng.
^ ser. 4 Maina sehlogong se a fetotšwe.
Ithute ka mo go oketšegilego
Na o Loketše go Ratana?
Ela hloko dipotšišo tše nne tšeo di ka go thušago go dira phetho ya ge e ba o loketše go ratana.
Na o Loketše go Tsena Lenyalong?
E le gore o arabe potšišo ye, o swanetše go itseba gabotse. Go itlhahloba go tla go thuša.


c: text/html

text:
FEBRUARY 14, 2014
SOUTH KOREA
Nyakišišo ya Gallup e Utolla go Fetoga ga Pono ya Batho ka Bao ba Ganago go Tsenela Mediro ya Bošole Kua Korea Borwa
SEOUL, Korea—Go ya ka nyakišišo ya Gallup yeo e dirilwego morago bjale, Makorea a mantši a thabela gore mmušo o dumelela bao ba ganago go dira mediro ya bošole ka baka la letswalo go dira mediro e mengwe. Go tloga ka November 4-7, 2013, banna le basadi ba Makorea ba 1 211 ba ile ba kgatha tema nyakišišong yeo e utolotšego gore diperesente tše 68 tša bona bao ba bone go le kaone go nea bao ba ganago go tsenela bošole ka baka la letswalo mediro e mengwe yeo e sego ya bošole go e na le go ba golega. Dinyakišišo tše di bontšha gore go na le phetogo e kgolo tseleng yeo batho ka kakaretšo ba naganago ka yona, ka ge nyakišišo e swanago yeo e dirilwego ka 2008 e bontšhitše gore ke feela diperesente tše 29 tša batho bao ba thabelago gore batho ba newe mediro yeo e sego ya bošole.
Go bonagala batho ba bangwe bao ba šomago ka ditaba tša molao kua Korea le bona ba bona go le kaone gore batho ba dire mediro yeo e sego ya bošole go e na le go golega bao ba ganago go tsenela bošole ka baka la letswalo. Pegong ya gagwe e rego: “Bothata bjo bo Akaretšago Bao ba Ganago go Dira Mediro ya Bošole ka Baka la Letswalo,” Han In-seop, e lego moprofesara Yunibesithing ya Seoul, e lego Sekolo sa tša Molao, o itše: “Le ka mohla ga go na moahlodi yoo a bego a ka latofatša bao ba ganago go tsenela mediro ya bošole ka molato wa boitshwaro goba go baka mpherefere setšhabeng. Ga go nyakege gore bao ba ganago go dira mediro yeo ba golegwe ka ge ba ka se tšhabe. Baahlodi ba be ba sa thabe ge nako le nako ba bona molato bao ba ganago go dira mediro yeo ka baka la letswalo.”
Taba ye ya ditokelo tša batho e ile ya gatelelwa filiming yeo e sa tšwago go tšweletšwa ke Khomišene ya Korea ya Ditshwanelo tša Batho. Filimi ye e akaretša karolo yeo e bitšwago “Ice River,” yeo go yona go tšweletšwago Hlatse ya Jehofa yeo e ilego ya gana go tsenela bošole. Molaodi wa filimi ye o boletše gore o ile a dira phetho ya go tšweletša filimi ye ka morago ga go kwa gore ngwaga le ngwaga go golegwa Dihlatse tše makgolo ka ge di gana go tsenela bošole ka baka la letswalo. Go ya ka pego yeo e dirilwego ke Mokgatlo wa Ditšhaba tše Kopanego wa Ditshwanelo tša Batho yeo e gatišitšwego ka June 2013, diperesente tše 93 tša Dihlatse tšeo di golegilwego lefaseng ka bophara ka ge di gana go tsenela bošole ka baka la letswalo di golegilwe Korea Borwa.
Ba Ditaba:
Bakeng sa Ditšhabatšhaba: J. R. Brown, Ofisi ya Boditšhabatšhaba, mogala. +1 718 560 5000
Repabliki ya Korea: Dae-il Hong, mogala. +82 31 690 0055

robotstxt: allowed

filter: keep


text:
Na o a Gopola?
Na o badile ka kelohloko ditokollo tša morago bjale tša Morokami? Bona ge e ba o ka kgona go araba dipotšišo tše di latelago:
Jesu o boletše neng le “meoya yeo e bego e le kgolegong”? (1 Pet. 3:19)
Go bonagala eka neng neng ka morago ga ge Jesu a tsošitšwe bahung, o ile a botša meoya e kgopo gore e tla hwetša kotlo e feletšego yeo e e swanetšego.—6/15, letlakala 23.
Ke ditlhohlo dife tše tharo tšeo di ka dirago gore lenyalo la bobedi le se atlege?
Ke tše di latelago: Go thatafalelwa ke go dira gore lenyalo la gago la pele le se tsenatsenane le lenyalo la gago la bobedi; go fetša nako o na le bagwera ba kgale bao ba sa tlwaelanago le molekane wa gago yo mofsa; go thatafalelwa ke go bota molekane wa gago ka ge molekane wa pele a ile a se botege.—7/1, matlakala 9-10.
Jesu o ahlola neng batho gore ke dinku goba dipudi? (Mat. 25:32)
Se se tla direga ge Jesu a etla go ahlola batho nakong ya masetlapelo a magolo, ka morago ga go fedišwa ga bodumedi bja maaka.—7/15, letlakala 6.
Ke neng moo batho ba go hloka molao bao go boletšwego ka bona seswantšhong sa korong le mefoka ba tlago go tsikitlanya meno? (Mat. 13:36, 41, 42)
Ba tla dira bjalo nakong ya masetlapelo a magolo ge ba lemoga gore ba ka se phologe phedišo yeo.—7/15, letlakala 13.
Mantšu a Jesu a mabapi le mohlanka yo a botegago le wa temogo a phethagatše neng? (Mat. 24:45-47)
A thomile go phethagala ka morago ga 1914, e sego ka Pentekoste ya 33 C.E. Ka 1919, mohlanka o ile a bewa gore a hlokomele ba ntlo, bao ba akaretšago Bakriste ka moka bao ba newago dijo tša moya.—7/15, matlakala 21-23.
Jesu o bea neng mohlanka yo a botegago gore a hlokomele dilo tša gagwe ka moka?
Seo se tla direga nakong e tlago, nakong ya masetlapelo a magolo ge mohlanka yo a botegago a hwetša moputso wa legodimong.—7/15, letlakala 25.
Na ge Beibele e sa bitše baanegwa ba bangwe ka maina go ra gore ba be ba tsebja ka mekgwa e mebe goba ba se bohlokwa?
Aowa, re ka se re’alo. Go na le batho ba bangwe bao Beibele e sa ba bitšego ka maina bao ba bego ba lokile le bao ba bego ba dira dilo tše mpe. (Ruthe 4:1-3; Mat. 26:18) Beibele e re botša ka barongwa ba babedi feela bao ba botegago.—8/1, letlakala 10.
Go tlaleletša matleng a tšwago go Modimo, ke eng seo se ilego sa thuša Dihlatse tše 230 go phologa mogwanto wa go tloga kampeng ya tshwenyo ya Sachsenhausen?
Le ge di be di feditšwe matla ke tlala le malwetši, di ile tša dula di kgothatšana gore di tšwele pele di sepela.—8/15, letlakala 18.
Ke ka baka la’ng pego ya ge Baisiraele ba be ba tshela Noka ya Jorodane go tsena Nageng ya Kholofetšo e re kgothatša?
Le ge noka yeo e be e tletše wa go falala, Jehofa o ile a emiša meetse a yona gore batho ba gagwe ba kgone go tshela. Seo se swanetše go ba se ile sa matlafatša tumelo ya bona go Jehofa le go mmota, le gona pego yeo e ka re matlafatša.—9/15, letlakala 16.
Go dirišwa ga mebala ka makga a mantši ka Beibeleng go bontšha’ng?
Go dirišwa ga mebala ka Beibeleng go bontšha gore Modimo o kwešiša kamoo mmala o kgomago batho maikwelong le gore mmala o ka re thuša go gopola dilo tše itšego.—10/1, matlakala 14-15.
Boporofeta bjo bo begilwego go Mika 5:5 mabapi le bakgomana le badiši bo phethagala bjang lehono?
Re kwešiša gore ‘badiši ba šupago le bakgomana ba seswai’ bao go boletšwego ka bona go Mika 5:5 ba šupa go bagolo bao ba kgethilwego ka diphuthegong, bao ba matlafatšago batho ba Modimo bakeng sa tlhaselo e tlago yeo ba tlago go lebeletšana le yona yeo go boletšwego ka yona e sa le pele.—11/15, letlakala 20.
A mangwe a mabaka a gore re nyake Modimo ke afe?
Re nyaka tlhahlo e botse le ditharollo tša mathata a bophelo, e lego dilo tšeo re ka di hwetšago go Modimo. O re thuša gore re phele gabotse le gore re thabe, le gona o tla phethagatša dikholofetšo tšeo di lego ka Lentšung la gagwe e le gore se se kgonege.—12/1, matlakala 4-6..


text:
LEMETLETŠO
Go Dumediša Folaga, go Bouta, le Tirelo Yeo e Sego ya Bohlabani
Go dumediša folaga. Dihlatse tša Jehofa di dumela gore go khunamela folaga goba go e dumediša, gantši ge motho a dira seo ge go opelwa koša ya setšhaba, seo ke seka sa borapedi seo se bontšhago gore phološo ga se ya Modimo eupša ke ya Mmušo goba baetapele ba wona. (Jesaya 43:11; 1 Bakorinthe 10:14; 1 Johane 5:21) Yo mongwe wa baetapele ba bjalo e be e le Kgoši Nebukadinetsara wa Babilona ya bogologolo. Gore a kgahliše batho ka bogolo bja gagwe le gore yena o fišegela bodumedi, mmuši yo yo matla o ile a hloma seswantšho se segolo gomme a gapeletša balata ba gagwe gore ba se khunamele ge mmino woo o swanago le koša ya setšhaba o bapalwa. Lega go le bjalo, Baheberu ba bararo
Radihistori Carlton Hayes o ngwadile gore mo mehleng ya rena, “folaga ke seka se segolo sa tumelo le selo sa motheo sa borapedi bja botšhaba. Banna ba rola dikefa ge folaga e feta; le gona direti di ngwala direto tša go reta folaga gomme bana ba e opelela dikoša.” O okeditše ka gore botšhaba bo na le “matšatši a bjona a makgethwa,” a bjalo ka di-4 tša July kua United States, e bile bo na le “bakgethwa le bagale” gotee le “ditempele,” goba dialetare. Moletlong o mongwe wa setšhaba kua Brazil, letona kakaretšo la madira le dumetše ka gore: “Folaga e a hlompšha le go rapelwa . . . go etša ge motho a rapela Naga ya gabo.” The Encyclopedia Americana e kile ya bolela gore: “[Ee,] ka go swana le sefapano, folaga ke e kgethwa.”
Saeklopedia yeo go boletšwego ka yona ka mo godimo e sa tšwa go bolela gore dikopelo tša setšhaba “ke dipontšho tša maikwelo a boratanaga gomme gantši di akaretša kgopelo ya tlhahlo le tšhireletšo ya Modimo bakeng sa batho goba babuši ba bona.” Ka gona, ga se gore bahlanka ba Jehofa ba bontšha go se lekalekane ge ba lebelela meletlo ya boratanaga yeo e akaretšago go dumediša folaga le dikoša tša setšhaba e le dilo tša bodumedi. Ge e le gabotse, puku e bitšwago The American Character ge e bolela ka go gana ga bana ba Dihlatse tša Jehofa go hlompha folaga goba go gana go bolela gore ba ikana go botegela naga dikolong tša U.S. e itše: “Taba ya gore meetlo yeo ya letšatši le letšatši ke ya bodumedi e feleleditše e tiišeditšwe ke Kgorokgolo ya Tsheko melatong e mmalwa.”
Le ge batho ba Jehofa ba sa tšee karolo meletlong yeo ba e lebelelago e se ya Mangwalo, ba tloga ba hlompha tshwanelo ya ba bangwe ya gore ba dire seo. Le gona ba hlompha difolaga tša setšhaba ka go di lebelela e le dika tša setšhaba e bile ba amogela mebušo yeo e hlomilwego ka molao gore ke “balaodi ba bagolo” bao ba hlankelago e le “mohlanka wa Modimo.” (Baroma 13:1-4) Ka gona, Dihlatse tša Jehofa di theetša kgopelo ya gore di rapelele “dikgoši le bohle bao ba lego maemong a godimo.” Lega go le bjalo, pakane ya rena ke gore “re tšwele pele re phela bophelo bja khutšo le boiketlo ka boineelo bjo bo feletšego go Modimo le boitshwaro bjo bo swanelago ka botlalo.”
Go bouta dikgethong tša dipolitiki. Bakriste ba therešo ba hlompha tshwanelo ya batho ba bangwe ya gore ba boute. Ga ba tsenele megwanto ya go lwantšha dikgetho, e bile ba dirišana le balaodi bao ba kgethilwego. Lega go le bjalo, ba dula ba kgomaretše boemagare ge go tliwa ditabeng tša dipolitiki tša ditšhaba. (Mateo 22:21; 1 Petro 3:16) Ke’ng seo Mokriste a swanetšego go se dira dinageng tšeo batho ba gona ba gapeletšwago go bouta goba ge ba le maemong ao batho bao ba sa yego mafelong a go boutela ba lwantšhwago? Ka go gopola gore Shaderaka, Meshaka le Abedinego ba ile ba ba ba fihla molaleng wa Dura, Mokriste ge a le maemong a swanago le ao a ka fo phetha ka go ya lefelong la go bouta ge e ba letswalo la gagwe le mo dumelela. Lega go le bjalo, o tla ba šedi gore a se ke a lahla boemagare bja gagwe. O swanetše go ela hloko melao e latelago e tshelelago ya motheo:
Balatedi ba Jesu ‘ga se karolo ya lefase.’
—Johane 15:19.
Bakriste ke baemedi ba Kriste le Mmušo wa gagwe.
—Johane 18:36; 2 Bakorinthe 5:20.
Phuthego ya Bokriste e boteeng tumelong, gomme ditho tša yona di tlemagantšwe ka lerato leo le swanago le la Kriste.
—1 Bakorinthe 1:10; Bakolose 3:14.
Bao ba kgethago moetapele yo a itšego ba ikarabela go swana le yena go tšeo a di dirago.
—Ela hloko melao ya motheo yeo e hwetšwago mantšung a begilwego go 1 Samuele 8:5, 10-18 le 1 Timotheo 5:22.
Jehofa o ile a lebelela kganyogo ya Isiraele ya gore e be le mmuši wa motho e le seka sa gore ba Mo lahlile.
—1 Samuele 8:7.
Bakriste ba swanetše go ba le tokologo ya polelo ge ba bolela ka Mmušo wa Modimo le batho bao ba nago le dipono tše di fapafapanego tša dipolitiki.
—Mateo 24:14; 28:19, 20; Baheberu 10:35.
Tirelo yeo e sego ya bohlabani. Dinageng tše dingwe, Mmušo o nyaka gore bao ba ganago go tsenela tirelo ya bohlabani ba fetše nako e itšego ba dira modiro woo e sego wa tša bohlabani. Ge re lebeletšane le go dira phetho tabeng ye, re swanetše go e rapelela, mohlomongwe re boledišane ka yona le Mokristegotee le rena yo a godilego ka tsebo, ke moka re dire phetho ya rena motheong wa seo re se tsebago gabotse ka taba ye.
Lentšu la Modimo le re botša gore re be “ba kwago mebušo le balaodi, [re] lokele modiro o mongwe le o mongwe o mobotse, . . . [re] be ba lekalekanego.” (Tito 3:1, 2) Re dutše re naganne ka seo, re ka ipotšiša dipotšišo tše di latelago: ‘Na go amogela ga ka modiro wo e sego wa bohlabani go tla dira gore ke lahle boemagare bja Bokriste goba gwa dira gore ke be le karolo bodumeding bja maaka?’ (Mika 4:3, 5; 2 Bakorinthe 6:16, 17) ‘Na go dira ga ka modiro wo go tla nthatafaletša go phethagatša boikarabelo bja ka bja Bokriste goba gwa mpalediša go bo phethagatša?’ (Mateo 28:19, 20; Baefeso 6:4; Baheberu 10:24, 25) ‘Ka lehlakoreng le lengwe, na go tšea ga ka karolo tirelong e bjalo go tla dira gore ke kgone go katološa mediro ya ka ya moya, mohlomongwe gwa ba gwa nthuša go tsenela tirelo ya nako e tletšego?’
Ge e ba Mokriste a tšea phetho ka go dumelelana le letswalo la gagwe gore o tla dira tirelo yeo e sego ya bohlabani go e na le gore a ye kgolegong, gona Bakristegotee le yena ba swanetše go hlompha phetho ya gagwe. (Baroma 14:10) Le gona, ge e ba a bona gore a ka se dire tirelo e bjalo, rena ba bangwe re swanetše gore re hlomphe phetho ya gagwe.
Ithute ka mo go oketšegilego
Go Thekga ka Potego Mmušo wa Modimo Feela
“Noka” yeo e swantšhetšago go tlaišwa ga Dihlatse tša Jehofa ka baka la go se tšee ga tšona karolo dipolotiking e ile ya metšwa ke mothopo o sa letelwago.


text:
Go Tsoma Moya wa Keresemose
“Go bonolo go swarega leemaemeng la sehla se. Ditlwaelo tša dinakong tša maikhutšo di fo dirwa ka gobane e le setlwaedi, gomme nako yeo e fetšwago le ba lapa le bagwera e ka kopafatšwa ke go swarega kudu. Lethabo leo re swanetšego go ba le lona ka dinako tše dingwe le širwa ke kgateletšego yeo re nago le yona.”—BRAD HENRY YO E KILEGO YA BA MMUŠI WA OKLAHOMA [U.S.A.], DECEMBER 23, 2008
GE SEHLA sa Keresemose se dutše se batamela, dikoša, difilimi le mananeo a thelebišene di kgothaletša moya wa lethabo wa nako ya maikhutšo—moya wa Keresemose. O nagana gore ke eng seo e swanetšego go ba karolo e kgolo kudu ya moya woo? Na e ka ba
- Go gopola Jesu Kriste?
- Go thabela go nea?
- Go thuša bahloki?
- Go fetša nako le ba lapa?
- Go kgothaletša khutšo?
Bjalo ka ge Mmuši Henry, yo a tsopotšwego pejana, a boletše, ba bantši bao ba ketekago Keresemose ba thatafalelwa ke go fihlelela le ge e le efe ya dipakane tšeo sehleng sa nako ya maikhutšo. Nako ya Keresemose gantši e ba ya leemaema, e bakago kgateletšego e bile, ka godimo ga tšohle, ke nako ya kgwebo. Na ga go kgonege go hwetša lethabo le lerato tšeo e swanetšego go ba karolo ya Keresemose?
Beibele e re kgothaletša gore ka moka ga rena re gopole Jesu Kriste, re nee ka seatla se se bulegilego, re thuše bahloki le go fetša nako le ba malapa a rena. Gape e re ruta kamoo re ka bago le khutšo ka gona. Ka baka leo, go e na le go hlahloba lebaka la gore ba bantši ba se ke ba keteka Keresemose, * lelokelelo le la dihlogo le tla ahlaahla dipotšišo tše di latelago:
- Ba bangwe ba nagana gore lebaka la go keteka Keresemose e swanetše go ba lefe?
- Ke ka baka la’ng e le tlhohlo go hwetša seo ba hutšago go se hwetša nakong ya Keresemose?
- Ke melao efe ya motheo ya Beibele yeo e thušitšego ba dimilione go hwetša selo seo se phalago Keresemose?
^ ser. 10 Bakeng sa mabaka a Mangwalo ao ka ona batho ba bangwe ba dirilego phetho ya go se keteke Keresemose, bona sehlogo se se rego “Babadi ba Rena ba a Botšiša—Ke ka Baka la Eng Batho ba Bangwe ba sa Keteke Keresemose?” go letlakala 10.


text:
Kgotla mo go romela pego mabapi le dipoelo.
Yuniti ya Bosetšhaba ya Pukuntšu ya Sesotho sa Leboa e re solela Pukuntšu ka Inthanete. Pukuntšu ye e bile gona Inthaneteng go tloga ka la 10 June 2004. Mošomo wa Pukuntšu ye o sa kgatlampana. Pukuntšu ye e thekgwa ka mašeleng ke PanSALB. Bangwadi ba Pukuntšu ye ke Ngaka M.V. Mojela (Morulaganyimogolo), Mohumagatšana M.P. Mogodi, Morena M.C. Mphahlele le Mohumagadi M.R. Selokela.
Maloko a Boto ya Sesotho sa Leboa ke Moprofesara M.J. Mojalefa (Modulasetulo), Mohumagadi L. Mphahlele (Mongwaledi), Morena H.M.L. Lentsoane (Motlatšamongwaledi), Moprofesara D.J. Prinsloo (Ramatlotlo), Ngaka L.P. Boshego, Morena S.M. Lemekoana, Mohumagadi M. Madiba, Morena K.J. Mashamaite, Morena M.S. Nkadimeng le Ramolaomogolo M.P. Tladi.
Pukuntšu ye ya Sesotho sa Leboa e beakantšwe ka mokgwa wa mošomo woo o sa tšwetšwago pele ka go diriša lenaneo la Simultaneous Feedback, leo le beakantšwego ke Moprofesara G-M de Schryver, yoo gape a thušitšego ka maele peakanyong ya Pukuntšu ye. Software yeo e dirišitšwego mošomong wo, e lego ya TshwaneLex, e hlotšwe ke Morena D. Joffe. Re ka thaba ge le ka re romela ditshwaotshwao le dikakanyo tša lena, ka ge se se tla re thuša go godiša le go beakanya lefsa Pukuntšu ye.


text:
Khutšo Lefaseng—E tla ba Gona Bjang?
Karabo ya Beibele
Khutšo lefaseng e ka se tlišwe ke maiteko a batho, eupša e tla tlišwa ke Mmušo wa Modimo, mmušo wa legodimong woo kgoši ya wona e lego Kriste Jesu. Ela hloko kamoo Beibele e re rutago ka gona mabapi le kholofelo ye e kgahlišago.
- Modimo o tla “
fediša dintwa go fihla pheletšong ya lefase,” a phethagatša kholofetšo ya gagwe ya go tliša “khutšo lefaseng go bao a ba amogelago!”—Psalme 46:9; Luka 2:14, Good News Translation.
- Mmušo wa Modimo o tla buša lefase ka moka go tšwa legodimong. (Daniele 7:14) Ka ge e tla be e le mmušo wa lefase ka moka, o tla fediša botšhaba bjoo e lego modu wa dintwa tše dintši.
- Jesu yoo e lego Mmuši wa Mmušo wa Modimo, o bitšwa “
Kgošana ya Khutšo,” gomme o tla kgonthišetša gore ‘
khutšo ga e fele.’—Jesaya 9:6, 7.
- Batho bao ba ikemišeditšego go tšwela pele ba elwa ba ka se dumelelwe go phela ka tlase ga Mmušo woo, ka ge “
moya wa [Modimo] o hloile le ge e le mang yo a ratago bošoro.”—Psalme 11:5; Diema 2:22.
- Modimo o ruta balata ba gagwe kamoo ba ka phelago ka khutšo. Ge Beibele e hlalosa ditlamorago tša thuto ye, e re: “
Batho ba tla rula ditšhoša tša bona ba di dira megoma gomme marumo a bona ba a dira disekela. Setšhaba se ka se emišetše se sengwe tšhoša, e bile di ka se sa hlwa di ithuta ntwa.”—Jesaya 2:3, 4.
Dihlatse tša Jehofa tše dimilione lefaseng ka bophara di šetše di ithuta go tšwa go Modimo kamoo di ka bago le khutšo. (Mateo 5:9) Gaešita le ge re etšwa ditšong tše dintši tše di sa swanego e bile re dula dinageng tša ka godimo ga tše 230, re gana go lwa le magagabo rena.
Ithute ka mo go oketšegilego
Ditaba tše Dibotse ke Eng?
Ithute seo se bolelwago ke ditaba tše dibotse, ke ka baka la eng di akgofile, le gona ke eng seo o swanetšego go se dira.
Dihlatse tša Jehofa ke Batho ba Mohuta Mang?
O tseba Dihlatse tša Jehofa tše kae? O tseba’ng ka rena?


text:
BATAMELA KGAUSWI LE MODIMO
“Taelo ya Pele go Ditaelo ka Moka ke Efe?”
Re swanetše go dira’ng gore re kgahle Modimo? Na go na le melao e mentši kudu yeo re swanetšego go e latela? Re leboga gore ga go bjalo. Go ya ka Morwa wa Modimo, Jesu Kriste, seo Modimo a nyakago gore re se dire se ka akaretšwa ka lentšu letee.—Bala Mareka 12:28-31.
Thoma ka go ela hloko boemo bjoo Jesu a boletšego mantšu ao a le go bjona. O be a ruta tempeleng ka Nisani 11, matšatši a sego kae pele ga lehu la gagwe. Manaba a gagwe a be a leka go mo tanya ka go mmotšiša dipotšišo tšeo di bakago ngangišano. Nako le nako, o be a ba tswalela melomo ka dikarabo tša gagwe. Ka morago, Jesu o ile a botšiša potšišo ye: “Taelo ya pele go ditaelo ka moka ke efe?”—Temana 28.
Yeo e be e le potšišo e thata. Bajuda ba bangwe ba be ba ngangišana ka taba ya gore ke molao ofe go melao e 600 yeo e bego e bopa Molao wa Moše wo e bego e le wa pele, goba wo o bego o le bohlokwa go feta e mengwe ka moka. Go bonagala ba bangwe ba be ba ngangišana ka gore melao ka moka e be e lekana ka go ba bohlokwa le gore e be e le phošo go tšeela melao e mengwe godimo go feta e mengwe. Jesu o be a tla araba potšišo yeo bjang?
Ge a araba, Jesu ga se a bolela taelo e tee eupša o boletše tše pedi. Sa pele, o itše: “O rate Jehofa Modimo wa gago ka pelo ya gago ka moka, ka moya wa gago ka moka, ka monagano wa gago ka moka le ka matla a gago ka moka.” (Temana 30; Doiteronomio 6:5) Mantšu “pelo,” “monagano,” “moya” le “matla” a ka sepedišana ka seo a se bolelago. * Tlhaloso ke gore: Go rata Jehofa go swanetše go akaretša motho yo a feletšego, bokgoni bja gagwe ka moka gotee le matla. Puku e nngwe ya ditšhupetšo tša Beibele e bea taba ye ka gore: “Motho o swanetše go rata Modimo ka mo go feletšego.” Ge e ba o rata Modimo ka tsela yeo, o tla dira sohle seo o ka se kgonago gore letšatši le letšatši o phele ka tsela yeo e dirago gore o amogelwe ke Modimo.—1 Johane 5:3.
Sa bobedi, Jesu o itše: “O rate moagišani wa gago ka mokgwa wo o ithatago ka wona.” (Temana 31; Lefitiko 19:18) Go rata Modimo le go rata moagišani go a sepedišana. Go rata moagišani go tlišwa ke go rata Modimo. (1 Johane 4:20, 21) Ge e ba re rata baagišani ba rena ka mokgwa woo re ithatago ka wona, re tla ba swara ka tsela yeo re nyakago gore ba re sware ka yona. (Mateo 7:12) Ka go re’alo, re bontšha gore re rata Modimo yo a dirilego rena—gotee le bona—ka seswantšho sa gagwe.—Genesi 1:26.
Sohle seo Jehofa a se nyakago go barapedi ba gagwe se ka akaretšwa ka lentšu letee: lerato
Ditaelo tša gore re rate Modimo le moagišani di bohlokwa gakaaka’ng? Jesu o itše: “Ga go na taelo e nngwe e fetago tše.” (Temana 31) Pegong e sepedišanago le ye, Jesu o itše ditaelo tše dingwe ka moka di ithekgile ka tše tše pedi.—Mateo 22:40.
Go thabiša Modimo ga go thata. Sohle seo a se nyakago go rena se ka akaretšwa ka lentšu letee: lerato. Seo e ile ya dula e le—e bile e tla dula e le—seka seo se hlaolago borapedi bja therešo. Eupša lerato ga le bontšhwe feela ka mantšu goba maikwelo; le bontšhwa ka ditiro. (1 Johane 3:18) O re’ng o sa ithute kamoo o ka hlagolelago le go bontšha gore o rata Jehofa, Modimo yoo e lego “lerato”?—1 Johane 4:8.
Mmalo wa Beibele o šišintšwego bakeng sa March
^ ser. 6 Ka Beibeleng, lentšu “moya” le šupa motho yo a feletšego. Ka baka leo lentšu “moya” le ka akaretša “pelo,” “monagano” le “matla.”
Ithute ka mo go oketšegilego
Na o Dira Seo Modimo a go Kgopelago go se Dira?
Go kwa Modimo go bohlokwa, lega go le bjalo, go nyakega se se fetago go mo kwa gore o gwerane le yena.


text:
TŠA MOLAO LE DITOKELO TŠA BATHO
Turkey
Kgoro ya Yuropa ya Ditokelo tša Batho e Dumelelana le Dihlatse tše Nne tša Kua Turkey Tšeo di Ganago go Tsenela Bošole ka Baka la Letswalo
Kahlolo ya boraro kgahlanong le mmušo wa Turkey e gatelela gore Tumelelano ya Yuropa e šireletša bao ba ganago go tsenela bošole ka baka la letswalo le gore ditho ka moka tša Lekgotla la Yuropa di swanetše go lemoga tokelo ya tokologo ya go ba le letswalo.
Mmušo wa Turkey o Gana go Amogela Melao ya Yuropa Tabeng ya Bao ba Ganago go Tsenela Bošole ka Baka la Letswalo
Ke ka baka la’ng mmušo o ganetša bao ba ganago go tsenela bošole ka baka la letswalo, o gana go tšeela hlogong tokelo ya motheo ya batho?
UN e re Mmušo wa Turkey o Swanetše go Hlompha Matswalo a Badudi ba Wona
Bala ka phetho e botse yeo e dirilwego ke UN yeo e neago badudi ba Turkey tokelo ya go gana go tsenela tirelo ya tša bohlabani ka baka la letswalo.


text:
Na go na le Taba Gore re Rapela Kae, Gona Neng?
KA NTLE le pelaelo o lemogile gore madumedi a mantši a rulagantšwego a lebiša tlhokomelo go ageng dintlo tše dikgolo tša borapedi gomme a bea nako yeo go swanetšego go rapelwa ka yona. Na Beibele e bea ditekanyetšo gore go swanetšwe go rapelwa kae, gona neng?
Beibele e bontšha gore go na le maemo a swanetšego bakeng sa thapelo. Ka mohlala, pele ga ge a ka ja le barutiwa ba gagwe, Jesu o ile a leboga Modimo ka thapelo. (Luka 22:17) Le gona, ge barutiwa ba gagwe ba be ba bokana bakeng sa borapedi, ba be ba rapela gotee. Ka baka leo, ba ile ba tšwela pele ka mokgwa woo o bego o dirišwa go tloga kgale ka disinagogeng tša Bajuda le ka tempeleng kua Jerusalema. Modimo o be a rerile gore tempele e be “ntlo ya thapelo ya ditšhaba ka moka.”—Mareka 11:17.
Ge bahlanka ba Modimo ba bokana le go rapela gotee, ditopo tša bona di ka ba le mafelelo a mabotse. Ge e ba sehlopha se le boteeng gomme thapelo e rapelwago legatong la sona e bontšha melao ya motheo ya Mangwalo, Modimo o a kgahlega. Thapelo le gona e ka mo šušumeletša go dira seo a bego a ka se se dire. (Baheberu 13:18, 19) Dihlatse tša Jehofa di rapela ka mehla dibokeng tša tšona. O laletšwa ka borutho go tla Holong ya Mmušo ya kgaufsi le wena gomme o kwe dithapelo tše bjalo ka bowena.
Lega go le bjalo, Beibele ga e lekanyetše gore dithapelo di swanetše go dirwa ka nako e itšego goba lefelong le itšego. Ka Beibeleng, re hwetša pego ya bahlanka ba Jehofa ba rapela ka nako e nngwe le e nngwe, lefelong le lengwe le le lengwe. Jesu o itše: “Ge o rapela, tsena phapošing ya gago gomme ge o tswaletše mojako wa gago, rapela Tatago yo a lego sephiring; ke moka Tatago yo a bonago sephiring o tla go putsa.”—Mateo 6:6.
Re ka rapela nako e nngwe le e nngwe, lefelong le lengwe le le lengwe
Na yeo ga se taletšo e kgahlišago? O ka batamela Mmuši wa legohle nako le ge e le efe, ka sephiring, gomme wa kgodišega gore o tla go theetša. Ka gona, ga go makatše ge Jesu gantši a be a nyaka go ba noši ge a rapela! Ka nako e nngwe, o ile a fetša bošego ka moka a rapela Modimo, go bonagala a be a nyaka tlhahlo ya go dira phetho e bohlokwa kudu.—Luka 6:12, 13.
Banna le basadi ba bangwe ka dipegong tša Beibele ba ile ba rapela ge ba be ba swanetše go dira diphetho tše dikgolo goba ba lebeletšane le ditlhohlo tše dikgolo. Ka dinako tše dingwe ba be ba rapela ka go hlaboša gomme ka dinako tše dingwe ka setu; ba be ba rapela ba le ka dihlopha le ge ba nnoši. Selo se bohlokwa ke gore ba be ba rapela. Modimo e bile o laletša bahlanka ba gagwe gore: “Le se kgaotše go rapela.” (1 Bathesalonika 5:17) O ikemišeditše go theetša ka go se kgaotše bao ba dirago thato ya gagwe. Na yeo ga se taletšo e lerato?
Go ba gona, lefaseng la lehono le sa botego batho gabonolo, ba bantši ba ipotšiša ge e ba thapelo e e-na le mohola. O ka botšiša gore, ‘Na ruri e ka nthuša?’


text:
Go Dirišwa ga Ditlolo tša go Ikgabiša le Makhura Mehleng ya Beibele
Ka morago ga go hlapa, mosadi o tlola makhura a itšego a monko o bose letlalong la gagwe le boletiana. Ke moka o bula lepokisi le le kgabišitšwego ka mebalabala leo le nago le mapotlelwana a mantši gotee le dibjana tše dinyenyane le meruswi tšeo di dirilwego ka galase, lenaka la tlou goba leswika. Ka gare ga tšona o tšhetše makhura le dinkgišabose tša mehutahuta tšeo di tswakilwego ka kelohloko le senkgišabose sa makhura a balesamo, “cardamom,” sinamone, diorelo, todi, mira le tše dingwe tše di swanago.
Ka lepokising leo, mosadi yoo o ntšha mahwana ao a setilwego gabotsana, dibjana le megopo. A diriša dilo tšeo, mosadi o tswaka ditlolo tša go ikgabiša tšeo a di kgethetšego letšatši leo. A tsepeletše seiponeng sa gagwe sa koporo, o tšwela pele a ipotsefatša bjalo ka mehleng.
GO BONAGALA eka basadi ba be ba dutše ba kgahlegela go ipotsefatša ga e sa le go tloga mehleng ya kgale. Diswantšho tše di thadilwego mabitleng tša mehleng ya bogologolo, diswantšho tšeo di thadilwego mabotong le diswantšho tše di kgabišitšwego galaseng ka moka di bontšha gore go dirišwa ga ditlolo tša go ikgabiša go be go atile bathong ba dinaga tša bogologolo tša Mesopotamia le Egipita. Mahlo a sebopego sa mehlware ao a tloditšwego kudu ka ditlolo tša go ikgabiša ao a bonwego diswantšhong tša basadi ba Baegipita a be a ratwa kudu.
Lega go le bjalo, go thwe’ng ka Baisiraele? Na basadi ba Isiraele ya bogologolo ba be ba diriša ditlolo tša go ikgabiša? Ge e ba go le bjalo, ba be ba diriša tša mohuta mang? Ke therešo gore ga go na diswantšho tše di thadilwego mabitleng goba tšeo di thadilwego mabotong tša Isiraele ya bogologolo tšeo re ka di šupago. Eupša dipego tše dingwe ka Beibeleng gotee le dilo tše di fapafapanego tše di epolotšwego ke baepi ba marope mafelong ao go bolelwago ka ona ka Beibeleng bonyenyane di bontšha go dirišwa ga ditlolo tša go ikgabiša mehleng ya Beibele.
Ditlabakelo Tšeo di Bego di Dirišwa
Didirišwa tše dintši tšeo di sepedišanago le ditlolo tša go ikgabiša le dinkgišabose di ile tša epollwa ge go be go epollwa marope a naga ya Isiraele ka moka. Tše dingwe tša dilo tšeo di hweditšwego ke dibjana tša maswika goba dipoleiti tša go šilela le go tswakanya ditlolo tša go ikgabiša, mapotlelwana a dinkgišabose a sebopego sa carrot, meruswi ya setlolo sa alapasetere, le diipone tša go swarwa ka seatla tša boronse e phadimišitšwego. Lehwana le lengwe la lenaka la tlou le thadilwe letlakala la mopalema ka lehlakoreng le lengwe la mokgoko wa lona gomme ka go le lengwe go thadilwe hlogo ya mosadi yeo e dikologilwego ke maebana.
Go bonagala dikgapetla tšeo di kgabišitšwego e be e le tše dingwe tša dilo tše kaonekaone tša go tšhela ditlolo tša go ikgabiša. Mahwana a manyenyane a ditlolo tša go ikgabiša ao a dirilwego ka lenaka la tlou goba ka kota, ao a mangwe a ona a bego a betlilwe ka sebopego sa banenyana bao ba ruthago le ka dibopego tše dingwe tše di kgahlišago, le ona a ile a hwetšwa mafelong a Egipita le a Kanana. Dilo tše ka moka di nea bohlatse bja gore basadi ba mehleng yeo ba be ba tlwaetše go diriša ditlolo tša go ikgabiša.
Bakeng sa Mahlo
Ka Beibeleng, yo mongwe wa barwedi ba Jobo o bitšwa “Karene-hapuka.” Leina le ka Seheberu le ka bolela gore “Lenaka la Pente e Ntsho (ya Mahlo),” ke gore, sebjana goba lepokisana leo le bego le swara ditlolo tša go ikgabiša, mohlomongwe seo se bitšwago kohl, goba ditlolo tša go ikgabiša mahlo. (Jobo 42:14) Leina leo le ka ba le be le umaka bobotse bja gagwe ka kakaretšo, eupša gape go bonagala le šišinya gore go dirišwa ga ditlogo tša go ikgabiša go be go tlwaelegile mehleng yeo.
Seo se tsošago kgahlego ke gore ditšhupetšo tša Beibele tša mabapi le go kgabiša mahlo di dula di tswalanywa le basadi ba babe ba bjalo ka Kgošigadi Isebele wa maanomabe le Jerusalema e sa botegego, tšeo Jeremia le Hesekiele ba di swantšhago le mogweba-ka-mmele. (2 Dikgoši 9:30; Jeremia 4:30; Hesekiele 23:40) Ge go lebelelwa palo e kgolo ya dibjana tša galase goba tša leswika tšeo di nago le ditlabakelo tše dinyenyane tša go tlotša mošidi wa kohl tšeo di epolotšwego, go molaleng gore basadi ba bantši ba Isiraeleng ya bohlanogi—kudukudu ba ka bogošing le ba bahumi—ba be ba tsenwe ke mokgwa wa go ikgabiša mahlo ka mo go feteletšego ka mošidi le ka ditlolo tše dingwe tša go ikgabiša.
Makhura a Monko o Bose ao a Dirišetšwago Ditirelo tše Kgethwa Goba tša Setšhaba
Go tšweletšwa le go dirišwa ga dinkgišabose tše di dirilwego ka makhura a mohlware go na le histori e telele Isiraeleng ya bogologolo. Puku ya Beibele ya Ekisodo e hupere dintlha tša mabapi le go dira motswako wa makhura a makgethwa a monko o bose ao a bego a dirišwa ke baperisita tirelong ya bona ya tempeleng. Ke motswako wa sinamone, mira le dimela tše dingwe tša monko o bose. (Ekisodo 30:22-25) Kua Jerusalema baepi ba marope ba utolotše seo ba dumelago gore ke lefelo la go šomela la lekgolong la pele la nywaga C.E. leo go lona go bego go dirwa senkgišabose le seorelo tša go dirišwa tempeleng. Go na le ditšhupetšo tše dintši tša Beibele tšeo di bolelago ka makhura a monko o bose, ao a dirišetšwago ditirelo tše kgethwa le bophelo bja letšatši le letšatši.—2 Dikoronika 16:14; Luka 7:37-46; 23:56.
Go be go ena le tlhaelelo ya meetse karolong yeo ya lefase, ka gona makhura a monko o bose a be a akaretšwa ditabeng tša tša bohlweki. Makhura a be a sa dirišetšwe feela go šireletša letlalo boemong bja leratadima bjo bo fišago le bjo bo omilego eupša gape a be a dirišwa ka baka la mehola ya ona bjalo ka setlolo sa go ikgabiša. (Ruthe 3:3; 2 Samuele 12:20) Pele ga ge kgarebe ya Mojuda e lego Esitere e be e ka tšwelela pele ga Kgoši Ahasiwerosi, e ile ya thakgwa dikgwedi tše 12—dikgwedi tše 6 e šidollwa ka makhura a bitšwago mira le dikgwedi tše 6 e thakgwa ka makhura a balesamo.—Esitere 2:12.
Dinkgišabose goba makhura a monko o bose e be e le dilo tše di bitšago kudu go swana le silifera le gauta. Ge kgošigadi ya kua Sheba e be e tšea leeto la yona le le tumilego la go etela Kgoši Solomone, dimpho tše bohlokwa tšeo e bego e tlile le tšona di be di akaretša gauta, maswika a bohlokwa, le makhura a balesamo. (1 Dikgoši 10:2, 10) Ge Kgoši Hesekia a be a bontšha batseta ba Babilona matlotlo a ntlo ya gagwe, “makhura ao a bitšwago balesamo, [le] makhura a mabotse” a be a lokologantšwe ka boikgantšho le silifera, gauta le dibetša tša gagwe ka moka.—Jesaya 39:1, 2.
Ke tekanyo e nyenyane feela ya senkgišabose le makhura yeo e bego e ka ntšhwa matšobeng, dienyweng, matlakaleng, le borekung. Beibele e bolela ka tše mmalwa tša dimela tše tša monko o bose, tše bjalo ka sekgopha, balesamo, boreku bja deliamo, semela sa kalamo, kasia, sinamone, seorelo, mira, safrone gotee le narede. Tše dingwe tša tšona e be e le tša setlogo gomme di be di mela Moeding wa Jorodane. Tše dingwe di be di romelwa go tšwa dinageng tše dingwe ka tsela e tumilego ya go gweba ka diorelo ya go tloga India, Arabia Borwa, le dinageng tše dingwe.
Makhura a sa Tsebjego a Balesamo
Go bolelwa ka makhura a balesamo ka Beibeleng dipegong tša mabapi le Kgošigadi Esitere, kgošigadi ya kua Sheba, gotee le Kgoši Hesekia, bjalo ka ge re bone ka mo godimo. Ka 1988 go ile gwa hwetšwa moruswi o monyenyane wa makhura ka leweng la kgauswi le Qumran, lebopong la ka bodikela la Lewatle le le Hwilego. Go ile gwa naganwa dilo tše dintši. Na a e be e le a mafelelo a makhura a tumilego a balesamo? Banyakišiši ga ba tsebe ge e ba e le ona. Go ba go fihla le lehono le, babjadi ba dutše ba leka go tsošološa serapa sa balesamo seo se kilego sa tuma.
Go bonagala bohlatse bo bontšha gore dimela tšeo go bego go dirwa makhura a balesamo ao go bolelwago ka ona ka Beibeleng di be di bjetšwe tikologong ya Ene-gedi. Go epollwa ga marope go utolotše dibešo, meruswi, le dilo tše di fapafapanego tša tšhipi le tša lerapo, tša lekgolong la botshelela la nywaga B.C.E., tšeo di swanago le tšeo mafelong a mangwe di bego di dirišetšwa go dira senkgišabose. Diithuti tše dintši di dumela gore semela sa mathomo sa balesamo se be se etšwa Arabia goba Afrika. Senkgišabose se be se dirwa ka matute a sona. Makhura a balesamo a be a bitša kudu moo e lego gore mokgwa wa go bjala semela seo le go a tšweletša e be e le sephiri.
Balesamo gape e be e dirišwa e le seo go ka ananywago ka sona nakong ya diphetogo tša tša dipolitiki. Ka mohlala, go ya ka radihistori Josephus, Mark Antony o ile a hwetša serapa ka moka sa dimela tše tše bohlokwa gomme a di fa Kgošigadi Cleopatra wa Egipita e le mpho. Radihistori wa Moroma e lego Pliny o boletše gore mehleng ya Ntwa ya Bajuda ya lekgolong la pele la nywaga C.E., Bajuda bao ba bego ba elwa ba ile ba leka go senya dimela ka moka tša balesamo bakeng sa go thibela Baroma bao ba bego ba ba fenya gore ba se ke ba di tšea.
Go tšwa ditšhupetšong tša Beibele le dikutollong tša baepi ba marope, re kgona go bona ganyenyane gore ditlolo tša go ikgabiša di be di dirišwa bathong ba mehleng ya Beibele. Go e na le go ganetša go dirišwa ga ditlolo tša go ikgabiša gotee le dilo tše dingwe tša go itokiša, Beibele e gatelela gore di dirišwe ka mo go rulagantšwego gabotse le ka go hlaphogelwa ga monagano. (1 Timotheo 2:9) Moapostola Petro o bontšhitše gore sa “bohlokwa bjo bogolo mahlong a Modimo” ke “moya o homotšego le o boleta.” Ka ge go ena le mekgwa le difešene tše dulago di fetoga, ye ke keletšo e botse bakeng sa basadi ba Bakriste, ba bagolo le ba banyenyane.—1 Petro 3:3, 4.


text:
Go Bana Babo Rena le Dikgaetšedi ba ba Rategago:
Kgatišong ya pele ya batho bohle ya Morokami wa January 1, 2008, re ile ra lokollelwa lelokelelo leo le kgahlišago la dihlogo tša “Ekišang Tumelo ya Bona.” Ga e sa le go tloga ka nako yeo, go be go gatišwa sehlogo se sefsa lelokelelong le la dihlogo ka morago ga dikgwedi tše dingwe le tše dingwe tše tharo gomme re ile ra di thabela kudu!
Ba bangwe ba babadi ba ile ba ikwa bjang ka dihlogo tše? Ka morago ga gore mmadi yo mongwe a bale sehlogo seo se bolelago ka Mareta, o ile a ngwala gore: “Ke ile ka sega ke nnoši ge ke bala sehlogo se sa Mareta ka gobane ke swana tlwaa le yena—ke dula ke nyaka go amogela baeng, ke swarega kudu ka go ba direla dijo gomme ka fetwa ke sebaka sa go thabela bogwera le bona.” Ge mofsa yo mongwe a fetša go bala sehlogo seo se bolelago ka Esitere, o ile a bolela mantšu a a kgahlišago: “Ke a tseba gore go bjang go tshwenyega ka diaparo le dilo tšeo di lego fešeneng. Gona ke therešo gore re swanetše go itokiša gabotse, eupša ga se ra swanela go feteletša.” O ile a oketša ka gore: “Jehofa o tshwenyegile kudu ka seo re lego sona ka gare.” Sehlogo seo se bolelago ka moapostola Petro se ile sa dira gore kgaetšedi yo mongwe wa Mokriste a bolele ka mafolofolo gore: “Ke ile ka ipona ka leihlo la kgopolo ke le tiragalong ye. Okare ke be ke le gona ge e direga! Ke ile ka kgona go kwešiša gabotse seo se bolelwago pegong ye!”
Babadi ba—le ba bangwe ba bantši bao ba ilego ba leboga lelokelelo le la dihlogo—ba kgonthišetša seo moapostola Paulo a se ngwadilego kgale, ge a be a re: “Dilo tšohle tšeo di ilego tša ngwalwa e sa le pele di ile tša ngwalelwa go re ruta.” (Baroma 15:4) Ruri Jehofa o ile a dira gore dipego tše di ngwalwe ka Beibeleng e le go re ruta dilo tša bohlokwa. Ka moka ga rena re ka ithuta go tšona, go sa šetšwe gore re na le nako e kae re le therešong.
Re go kgothaletša gore o bale puku ye gateetee ge go kgonega. E diriše Borapeding bja Lapa—ruri le bana ba tla e rata! Ge phuthego e tla ba e e hlahloba nakong ya Thuto ya Beibele ya Phuthego, o se fošwe le ke seboka setee! O se e bale ka lepotlapotla gomme o naganišiše ka seo o se balago. Ipopele seswantšhokgopolo ke moka o ipone o le ditiragalong tše. Leka go ikwa go swana le batho bao ba ka Beibeleng gomme o bone seo ba se bonego. Bona gore ba ile ba arabela bjang maemong ao ba ilego ba lebeletšana le ona ke moka o ipotšiše gore wena o be o ka arabela bjang.
Re thabela go abelana le wena kgatišo ye. Eka wena le lapa la gago le ka holwa ke kgatišo ye. Re le rata kudu e bile re le lakaletša dilo tše dibotse,
Sehlopha se Bušago sa Dihlatse tša Jehofa


text:
MAHUMO AO A LEGO KA LENTŠUNG LA MODIMO | DIPSALME 34-37
Bota Jehofa Gomme o Dire tše Dibotse
“O se ke wa hufegela bao ba dirago tša go se loke”
O se ke wa dumelela go atlega ga nakwana ga batho bao ba dirago dilo tša go se loke go go šitiša go hlankela Jehofa. Dula o nagana ka ditšhegofatšo le dipakane tša moya
“Bota Jehofa, o dire tše dibotse”
Kgodišega gore Jehofa o tla go thekga le ge e le neng ge o belaela goba o tshwenyegile. O tla go thuša gore o dule o botega
Dula o swaregile ka modiro wa go bolela ditaba tše dibotse tša Mmušo wa Modimo
“Thabela Jehofa kudu”
Ipeele nako ya go bala Lentšu la Modimo le go naganišiša ka lona e le gore o tle o tsebe Jehofa gakaone
“Lahlela tsela ya gago go Jehofa”
Bota Jehofa ka mo go feletšego gore o tla go thuša go lebeletšana le bothata le ge e le bofe
Dula o itshwere gabotse ge o ganetšwa, o tlaišwa goba o bolelwa gampe
“Ikhomolele pele ga Jehofa gomme o mo letele ka tlhologelo”
Phema go dira dilo ka lebelo ka ge seo se ka go amoga lethabo le tšhireletšego ya moya
“Ba boleta bona e tla ba beng ba lefase”
Tsoma boleta gomme ka boikokobetšo o letele Jehofa gore a fediše go hloka toka ka moka
Thekga badumedigotee le wena gomme o homotše bao ba gateletšegilego ka go ba botša gore Modimo o re holofeditše lefase le lefsa leo le lego kgauswi kudu


text:
Na Dihlatse tša Jehofa di Dumela Gore Bodumedi bja Tšona ke Bjona Feela bja Therešo?
Bao ba tšeelago bodumedi godimo ba swanetše go ba ba nagana gore bodumedi bjoo ba bo kgethilego bo amogelwa ke Modimo le Jesu. Go sego bjalo, ke ka baka la’ng ba swanetše go tšea karolo go bjona?
Jesu Kriste ga se a ka a dumelelana le kgopolo ya gore go na le madumedi a mantši goba ditsela tše dintši tšeo di lebišago phološong.
Go e na le moo, o itše: “Kgoro e išago bophelong ke e tshesane gomme tsela ya yona e pitlagane, le gona ke ba sego kae ba ba e hwetšago.” (Mateo 7:14) Dihlatse tša Jehofa di dumela gore di hweditše tsela yeo. Ge e ba go be go se bjalo, di be di tla nyaka bodumedi bjo bongwe.
Ithute ka mo go oketšegilego
Ditaba tše Dibotse ka Bodumedi ke Dife?
Na go tla tla nako yeo ka yona batho ka moka ba tlago go kopana gotee go rapela Modimo wa therešo?
Na Madumedi ka Moka a Lokile?
Na madumedi ka moka a lebiša felo gotee? Ela hloko seo Jesu a se boletšego ka taba ye.


text:
KAROLO 3
Bodiredi bja Jesu bjo Bogolo Galilea
‘Jesu a thoma go bolela a re: “Mmušo wa magodimo o batametše.”’—Mateo 4:17
KAROLONG YE
KGAOLO 20
Mohlolo wa Bobedi ge a le Kana
Jesu o fodiša ngwana a le bokgoleng bja dikhilomithara tše e ka bago tše 26.
KGAOLO 21
Sinagogeng ya Natsaretha
Ke’ng seo Jesu a se bolelago seo se dirago gore batho ba motseng wa gabo ba nyake go mmolaya?
KGAOLO 22
Barutiwa ba Bane e tla ba Barei ba Batho
O ba laletša gore ba tlogele go ba barei ba dihlapi e be barei ba batho.
KGAOLO 23
Jesu o Dira Mediro e Megolo Kua Kaperenaume
Ge Jesu a leleka batemona, ga a dumelele batemona gore ba botše batho gore ke yena Morwa wa Modimo. Ka baka la’ng?
KGAOLO 24
O Katološa Bodiredi bja Gagwe Kua Galilea
Batho ba tla go Jesu gore ba fodišwe, lega go le bjalo Jesu o hlalosa gore bodiredi bja gagwe bo na le morero o mogolwanyane.
KGAOLO 25
O Fodiša Molephera ka Kwelobohloko
Ka pontšho e bonolo eupša e le e matla, Jesu o bontšha gore o tloga a na le taba le bao a ba fodišago.
KGAOLO 26
“O Lebaletšwe Dibe tša Gago”
Jesu o bontšha gore go na le tswalano efe magareng ga sebe le bolwetši?
KGAOLO 27
Mateo o a Bitšwa
Ke ka baka la’ng Jesu a thabela dijo le badiradibe bao ba tumilego?
KGAOLO 28
Ke ka Baka La’ng Barutiwa ba Jesu ba sa Ikone Dijo?
Jesu o diriša seswantšho sa mabapi le makuka a beine go ba nea karabo.
KGAOLO 29
Na Motho a ka Dira Mediro e Mebotse ka Sabatha?
Ke ka baka la’ng Bajuda ba ka tlaiša Jesu bakeng sa go fodiša monna yo a bego a babja ka nywaga e 38?
KGAOLO 30
Tswalano ya Jesu le Tatagwe
Bajuda ba nagana gore Jesu o itekanya le Modimo, eupša Jesu o hlalosa gabotse gore Modimo o a mo feta.
KGAOLO 31
Go kga Mabele ka Sabatha
Ke ka baka la’ng Jesu a ipitša “Morena wa Sabatha”?
KGAOLO 32
Ke Eng Seo se Dumeletšwego ka Sabatha?
Basadutsei le Bafarisei, bao ka tlwaelo ba sa kwanego, ba ipopa ngatana bakeng sa lebaka le itšego.
KGAOLO 33
Go Phethagatša Boporofeta bja Jesaya
Ke ka baka la’ng Jesu a laela bao a ba fodišago gore ba se botše ba bangwe gore ke yena mang le seo a se dirilego?
KGAOLO 34
Jesu o Kgetha Baapostola ba Lesomepedi
Phapano ke’ng magareng ga moapostola le morutiwa?
KGAOLO 35
Thuto e Tumilego ya Thabeng
Hwetša tlhaloso ya dintlha tša motheo thutong ya Jesu.
KGAOLO 36
Tona ya Madira e Bontšha Tumelo e Kgolo
Tona ye ya madira e dira’ng seo se makatšago Jesu?
KGAOLO 37
Jesu o Tsoša Morwa wa Mohlologadi
Bao ba bonego mohlolo wo ba kwešišitše bohlokwa bja wona bja therešo.
KGAOLO 38
Johane o Nyaka go Ikwela go Jesu
Ke ka baka la’ng Johane Mokolobetši a botšiša ge e ba Jesu e le Mesia? Na Johane o na le dipelaelo?
KGAOLO 39
Madimabe go Moloko wo o sa Arabelego
Jesu o re Letšatšing la Kahlolo, motse wa Kaperenaume o tla ahlolwa o šoro go feta motse wa Sodoma, e lego motse wo e kilego ya ba ga gabo.
KGAOLO 40
Thuto Mabapi le go Lebalela
Na Jesu o be a bolela gore go lokile go tshela molao wa Modimo ge a botša mosadi yo e bego e le mogweba-ka-mmele gore dibe tša gagwe di lebaletšwe?
KGAOLO 41
Mehlolo
—E Dirwa ka Matla a Mang?
Barwarre ba Jesu ba dumela gore o hlakane hlogo.
KGAOLO 42
Jesu o Kgalema Bafarisei
“Pontšho ya moporofeta Jona” ke’ng?
KGAOLO 43
Diswantšho tša Mabapi le Mmušo
Jesu o diriša diswantšho tše seswai gore a hlalose dikarolo tša Mmušo wa magodimo.
KGAOLO 44
Jesu o Homotša Ledimo Lewatleng
Ge Jesu a be a homotša phefo le maphoto, o ile a ruta thuto e bohlokwa mabapi le kamoo bophelo bo tlago go ba ka gona ka tlase ga pušo ya Mmušo wa gagwe.
KGAOLO 45
Matla a go Fenya Batemona ba Bantši
Na motho a ka ba batemona ba fetago o tee?
KGAOLO 46
O Fodišwa ke go Kgwatha Seaparo sa Jesu
Jesu o bontšha matla a gagwe le kwelobohloko ya gagwe tiragalong ye e kgomago pelo.
KGAOLO 47
Ngwanenyana yo Monyenyane o Phela Gape!
Batho ba sega Jesu ge a re ngwanenyana yo a hwilego o fo ba a robetše. Ke’ng seo yena a se tsebago seo bona ba sa se tsebego?
KGAOLO 48
O Dira Mehlolo, Eupša o Ganwa le Kua Natsaretha
Batho ba Natsaretha ba gana Jesu, e sego ka baka la thuto ya gagwe goba mehlolo ya gagwe, eupša ka lebaka le lengwe.
KGAOLO 49
Go Dira Boboledi Kua Galilea le go Tlwaetša Baapostola
Polelwana e rego ‘Mmušo wa magodimo o batametše’ ge e le gabotse e bolela’ng?
KGAOLO 50
Go Itokišetša go Dira Boboledi go sa Šetšwe Tlaišo
Ke ka baka la’ng Jesu a botša baapostola gore ba tšhabe ge ba tlaišwa ge e ba ba be ba sa swanela go boifa go bolawa?
KGAOLO 51
Polao Nakong ya Monyanya wa Letšatši la Matswalo
Go bina ga Salome go kgahla Heroda kudu moo a bilego a holofetša go mo nea selo le ge e le sefe seo a se kgopelago. O kgopela selo sefe seo se boifišago?
KGAOLO 52
Go Fepa ba Dikete ka Dinkgwa le Dihlapi tše Sego Kae
Mohlolo wa Jesu o bohlokwa kudu ka ge o begwa ke Diebangedi ka moka tše nne.
KGAOLO 53
Mmuši yo a Kgonago go Laola Dilo tša Tlhago
Baapostola ba ithuta dithuto dife ge Jesu a sepela godimo ga meetse le ge a homotša phefo?
KGAOLO 54
Jesu
—“Senkgwa sa Bophelo”
Ke ka baka la’ng Jesu a kgalema batho gaešita le ge ba dirile boiteko bja go tla go yena?
KGAOLO 55
Mantšu a Jesu a Tšhoša ba Bantši
Jesu o ruta selo seo se tšhošago kudu moo barutiwa ba gagwe ba bantši ba mo tlogelago.
KGAOLO 56
Ke Eng Seo ge e le Gabotse se Šilafatšago Motho?
Na ke seo se tsenago ka molomong wa gagwe goba ke seo se tšwago ka molomong wa gagwe?
KGAOLO 57
Jesu o Fodiša Mosetsana le Sefoa
Ke ka baka la’ng mosadi a sa kgopišege ge Jesu a swantšha batho ba setšhaba sa gabo le dimpšanyana?
KGAOLO 58
O Atiša Dinkgwa le go Lemoša ka Komelo
Barutiwa ba Jesu ba feleletša ba kwešišitše mohuta wa komelo yeo a bolelago ka yona.
KGAOLO 59
Morwa wa Motho ke Mang?
Dinotlelo tša Mmušo ke’ng? Ke mang yo a di dirišago gomme o di diriša bjang?
KGAOLO 60
Go Fetoga Ponagalo
—Go Bonwa ga Kriste a le Letagong
Go fetoga ponagalo e be e le eng? Go be go bolela’ng?
KGAOLO 61
Jesu o Fodiša Mošemane yo a Nago le Motemona
Jesu o re phodišo e padile ka baka la go hloka tumelo, eupša ke mang (bomang) yo a bego a se na tumelo? Na ke mošemane, tatagwe goba barutiwa ba Jesu?
KGAOLO 62
Thuto e Bohlokwa ya Boikokobetšo
Banna ba bagolo ba ithuta se sengwe ngwaneng yo monyenyane.
KGAOLO 63
Jesu o Nea Keletšo Mabapi le Dikgopišo le Sebe
O hlalosa megato e meraro ya go swaragana le dikgang tše dikgolo magareng ga bana ba motho.
KGAOLO 64
Go Nyakega ga go Lebalela
A diriša seswantšho sa mabapi le mohlanka yo a sa gaugelego, Jesu o bontšha kamoo Modimo a tšeelago godimo go lebalela ga rena ba bangwe ka go rata.
KGAOLO 65
O Ruta a le Tseleng ya go ya Jerusalema
Ka dipoledišano tše tharo tše kopana, Jesu o bontšha mekgwa yeo e ka thibelago motho go mo latela.


text:
BEIBELE E FETOŠA MAPHELO
Dipotšišo tše Tharo di Fetotše Bophelo bja ka
NGWAGA WA MATSWALO: 1949
NAGA: UNITED STATES
BOPHELO BJA PELE E EBA MOKRISTE: O BE A TSOMA MORERO WA BOPHELO
BOPHELO BJA KA BJA NAKONG E FETILEGO:
Ke goletše kua Ancram, e lego torotswana yeo e lego tikologong ya ka thoko ya leboa la New York, U.S.A. Toropo ye e be e tletše dipolasa tša ditšweletšwa tša maswi. Ge e le gabotse, toropo ye e be e na le dikgomo tše dintši go feta batho.
Lapa lešo le be le tsena kereke e nnoši ya toropong yeo. Ka Disontaga mesong, rakgolo o be a phadimiša dieta tša ka, ke moka ka leba sekolong sa Sontaga ke swere Beibele e tšhweu e nyenyane yeo makgolo a bego a mphile yona. Nna le baratho ba ka re be re rutilwe go šoma ka thata, go hlompha le go thuša baagišani ba rena gotee le go leboga ditšhegofatšo tša rena.
Ge ke godile, ke ile ka tloga gae gomme ka ba morutišigadi. Ke be ke na le dipotšišo tše dintši mabapi le Modimo le bophelo. Barutwana ba ka ba bangwe ba be ba tloga ba na le bokgoni. Ba bangwe bona ba be ba se na bokgoni gakaalo eupša ba be ba šoma ka thata. Ba bangwe ba be ba golofetše, mola ba bangwe ba ba be ba phetše gabotse kudu mmeleng. Ke be ke tšea boemo bjoo e le go hloka toka. Ka dinako tše dingwe batswadi ba barutwana ba ka bao ba se nago bokgoni kudu ba be ba bolela dilo tše bjalo ka gore, “Ye ke tsela yeo Modimo a nyakago gore ngwana wa ka a be ka yona.” Ke be ke ipotšiša lebaka leo ka lona Modimo a ka dumelelago gore bana ba bangwe ba belegwe ba na le magole. Go ba gona, go be go se na seo se fošagetšego seo ngwana yoo a bego a se dirile.
Gape ke be ke ipotšiša gore: ‘Ke swanetše go dira selo sefe seo se nago le morero ka bophelo bja ka?’ Ke be ke ikwa eka bophelo bja ka bo feta ka lebelo. Ke be ke goletše lapeng le lebotse, ke tsene dikolong tše dibotse gomme bjale ke šoma mošomo woo ke o ratago. Eupša karolo e šaletšego ya bophelo bja ka e be e bonagala e se na morero. Seo ke bego nka se holofela e be e le go nyalwa, go ba le legae le lebotse le bana ba sego kae, ka tšwela pele ke šoma go fihlela ke rola modiro gomme ka feleletša ka go hudugela legaeng la go hlokomela batšofadi. Ke be ke ipotšiša ge e ba go be go sa na le se sengwe seo se ka dirwago bophelong.
KAMOO BEIBELE E FETOTŠEGO BOPHELO BJA KA:
Selemong se sengwe, ke ile ka etela Yuropa le ba bangwe ba barutišigotee le nna. Re ile ra ya kerekeng ya Westminster Abbey, ya Notre-Dame de Paris le Vatican gotee le dikerekeng tše dingwe tše dintši tše dinyenyane. Gohle moo ke bego ke eya gona, ke be ke botšiša dipotšišo tša ka. Ka morago ga go boela gae kua Sloatsburg, New York, ke ile ka etela dikereke tše dintši, eupša ga go yo a ilego a kgona go nnea dikarabo tše di kgotsofatšago.
Ka letšatši le lengwe, morutwana wa nywaga e 12 o ile a tla go nna gomme a mpotšiša dipotšišo tše tharo. Ya pele, o ile a botšiša ge e ba ke be ke tseba gore ke yena yo mongwe wa Dihlatse tša Jehofa. Ke ile ka dumela. Ya bobedi, o ile a botšiša ge e ba nka nyaka go tseba ka mo go oketšegilego ka Dihlatse tša Jehofa. Le nakong ye, ke ile ka dumela. Ya boraro, o ile a botšiša moo ke dulago gona. Ge ke mmotša aterese ya ka, re ile ra lemoga gore ke be ke dula kgauswi le moo lapa labo le dulago gona. Ka nako yeo ke be ke sa tsebe gore dipotšišo tšeo tše tharo tša ngwanenyana yoo yo monyenyane di be di tla fetoša bophelo bja ka sa ruri.
Ka moragonyana ga moo, o ile a tla legaeng la ka ka paesekela ya gagwe gomme a thoma thuto ya Beibele le nna. Ke ile ka mmotšiša dipotšišo tšeo ke bego ke di botšišitše baetapele ba bantši ba bodumedi. Ka go se swane le bona, o ile a mpontšha dikarabo tše di kwagalago le tše di kgotsofatšago ka Beibeleng ya ka—dikarabo tšeo ke sa kago ka di bona peleng!
Seo ke ithutilego sona ka Beibeleng se ile sa ntlatša lethabo le kgotsofalo. Ke ile ka kgomega ge ke bala 1 Johane 5:19, yeo e rego: “Lefase ka moka le rapaletše matleng a yo kgopo.” Ke ile ka ikwa ke imologile ge ke ithuta gore ga se Modimo yo a bakago manyami ka moka ao re a bonago eupša ke Sathane—le gore Modimo o tla lokiša boemo bjo. (Kutollo 21:3, 4) Ke lemogile gore Beibele e a kwešišega ge e hlaloswa ka tsela e kwagalago. Le ge Hlatse yeo ke bego ke ithuta le yona e be e na le nywaga e 12 feela, ke ile ka ipotša gore therešo ke therešo go sa šetšwe gore e bolelwa ke mang.
Le gona, ke be ke nyaka go bona ge e ba Dihlatse di phethagatša seo di se bolelago. Ka mohlala, ngwanenyana yoo yo monyenyane o be a gatelela gore Bakriste ba therešo ba bontšha dika tše bjalo ka go se fele pelo le botho. (Bagalatia 5:22, 23) Ke ile ka phetha ka gore ke tla mo leka go bona ge e ba le yena a bontšha dika tše bjalo. Ka letšatši le lengwe, ke ile ka latelwa ka boomo thutong ya rena. Ke be ke ipotšiša gore: ‘Na ke tla hwetša a ntetile? Le gona ge e ba go le bjalo, na o tla be a galefetše gore ke latetšwe?’ Ge ke lebile ntlong ka koloi, ke ile ka mmona a letile manamelong a ka pele a ntlo ya ka. O ile a kitimela koloing ya ka gomme a re: “Ke be ke re ke ya gae ke yo botša mma gore re swanetše go leletša dipetlele le maphodisa go bona ge e ba o sa phetše gabotse ka gobane ga o ke o latelwa thutong ya gago. Ke be ke tshwenyegile ka wena!”
Lebakeng le lengwe, ke ile ka botšiša potšišo yeo ke bego ke nagana gore e tla ba thata kudu gore ngwana wa nywaga e 12 a ka e araba. Ke be ke nyaka go bona ge e ba a tla itlhamela karabo. Ge ke botšiša potšišo, o ile a ntsepelela ka mahlong gomme a re: “Potšišo yeo ke e thata kudu. Ke tlo e ngwala fase gomme ka botšiša batswadi ba ka.” Therešo ke gore ge a boa nakong e latelago bakeng sa thuto ya rena, o ile a tla le tokollo ya Morokami yeo e bego e na le karabo ya potšišo ya ka. Se ke seo se nkgogetšego go Dihlatse—dikgatišo tša tšona di be di nea dikarabo tše di theilwego Beibeleng tša dipotšišo tša ka ka moka. Ke ile ka tšwela pele ke ithuta le ngwanenyana yoo yo monyenyane, gomme ka morago ga ngwaga ke ile ka kolobetšwa ke le yo mongwe wa Dihlatse tša Jehofa. *
KAMOO KE ILEGO KA HOLEGA KA GONA:
Ge mafelelong ke hweditše dikarabo tše di kgotsofatšago tša dipotšišo tša ka, ke ile ka nyaka go di abelana le batho bohle. (Mateo 12:35) Mathomong, ba lapa lešo ba be ba ganetša ditumelo tša ka tše difsa. Lega go le bjalo, ge nako e dutše e eya, ba ile ba fetoša kgopolo ya bona. Mma o ile a thoma go ithuta Beibele go yela bofelong bja bophelo bja gagwe. Le ge a se a phela nako e teletšana gore a kolobetšwe, ke kgodišegile gore o be a dirile phetho ya go hlankela Jehofa.
Ka 1978, ke ile ka nyalana le Hlatse yeo e bitšwago Elias Kazan. Ka 1981, nna le Elias re ile ra laletšwa gore re be ditho tša lapa la Bethele la United States. * Ka manyami, ka morago ga ge re hlanketše moo ka nywaga e mene feela, Elias o ile a hlokofala. Le ge ke be ke le mohlologadi, ke ile ka dula kabelong ya ka Bethele, yeo e nneilego selo seo ke bego nka tsepelela go sona gomme sa ntlišetša khomotšo e kgolo kudu.
Ka 2006, ke ile ka nyalana le Richard Eldred, sethogotee le nna sa lapa la Bethele. Nna le Richard re sa thabela tokelo ya go hlankela Bethele. Ka ge ke tseba therešo ka Modimo, ruri ke dumela gore ga se ka hwetša feela dikarabo tšeo ke bego ke di nyaka eupša ke hweditše le morero wa kgonthe bophelong—gomme tše ka moka di thomile ka dipotšišo tše tharo tša ngwanenyana yo monyenyane.
^ ser. 16 Ge go balwa, ngwanenyana le bagolo ba gagwe ba thušitše ba bahlano ba barutiši ba bona go ithuta Beibele le gore ba thome go rapela Jehofa.
^ ser. 18 “Bethele,” yeo e bolelago “Ntlo ya Modimo,” ke lentšu leo Dihlatse tša Jehofa di le dirišago go hlalosa meago ya tšona ya makala lefaseng ka bophara. (Genesi 28:17, 19, mongwalo wa ka tlase) Ditho tša lapa la Bethele di hlokomela dikabelo tše di fapafapanego tšeo di thekgago modiro wa go ruta wa Dihlatse tša Jehofa.
Ithute ka mo go oketšegilego
Morero wa Bophelo ke Ofe?
Na o kile wa ipotšiša gore: ‘Morero wa bophelo ke ofe?’ Ithute kamoo Beibele e arabago potšišo yeo.


text:
Kakaretšo ya Ditaba tša Molao Nageng ya Ukraine
Go be go dutše go na le Dihlatse tša Jehofa nageng ya Ukraine mengwageng e lekgolo e fetilego. Di ile tša ngwadišwa semolao ka di-28 tša February, 1991, gateetee ka morago ga gore Ukraine e be naga yeo e ikemetšego ditabeng tša dipolotiki.
Nakong ya pušo ya Manazi le Soviet, Dihlatse di ile tša tlaišwa kudu nageng ye. Ka di-8 tša April, 1951, balaodi ba Soviet ba ile ba golega Dihlatse tše fetago 6 100 tša ka bodikela bja Ukraine gomme ba di iša Siberia. Maemo a ile a kaonefala ganyenyane ka June 1965, ka morago ga gore Kgorokgolo ya Tsheko ya Ukraine e ntšhe kahlolo ya gore dipuku tša Dihlatse tša Jehofa ke tša bodumedi gomme ga di tswalane felo le go ba kgahlanong le mmušo wa Soviet. Balaodi ba mmušo ba ile ba se sa golega batho bao ba bego ba bala dipuku tša Dihlatse eupša ba tšwela pele go golega Dihlatse ge di bolela ka ditumelo tša tšona. Ka September 1965, go lebalela ga mmušo melato go ile gwa dira gore Dihlatse tšeo di bego di išitšwe Siberia ka 1951 di lokollwe, eupša bontši bja Dihlatse tšeo di lokolotšwego di ile tša se dumelelwe go boela gagabo tšona. Dihlatse di ile tša tšwela pele di tlaišwa o šoro go fihla mathomong a bo-1980.
Lehono, Dihlatse tša Jehofa di thabela tokologo ya go bokana gotee bakeng sa borapedi le go dira mediro ya tšona phatlalatša di sa thibelwe ke balaodi ba mmušo. Lega go le bjalo, Dihlatse di sa dutše di tlaišwa ka baka la go hloiwa ga bodumedi bja tšona. Balaodi ba mmušo ga ba dire selo go šireletša Dihlatse gore di se hlaselwe le go thibela gore mafelo a tšona a borapedi a se senywe, e bile ga di golege bao ba dirago ditiro tšeo. Go se tšee kgato ga balaodi ba mmušo go dirile gore batho bao ba hlaselago Dihlatse ba tšwele pele ka go dira ditiro tše ka bolokologi, gomme ka ge ga bjale go na le dikgaruru dikarolong tša ka bohlabela bja naga ye, se le sona se bakile gore Dihlatse di hlaselwe le go feta.


text:
Dipotšišo tše Tšwago go Babadi
Go etša ge go hlaloswa go Johane 11:35, ke ka baka la’ng Jesu a ile a ntšha megokgo pele a ka tsoša Latsaro?
Ge motho yo re mo ratago a e hwa, ke ga tlhago gore re lle ka ge re tla mo gopola. Le ge Jesu a be a rata Latsaro, ga se a ntšha megokgo ka gobane Latsaro a hwile. Go etša ge taba yeo e dikologilego pego yeo ya Johane e bontšha, o ile a llišwa ke bohloko bja go bona manyami a ba leloko la Latsaro le bagwera ba gagwe.—Joh. 11:36.
Ge Jesu a ekwa ka lekga la pele gore Latsaro o a babja, ga se a ka a kitimela go fodiša Latsaro. Pego e re: “Ge [Jesu] a kwele gore [Latsaro] o a babja, a dula matšatši a mabedi lefelong leo a bego a le go lona.” (Joh. 11:6) Ke ka baka la’ng Jesu a ile a diega? O be a na le morero wa go dira seo. O itše: “Bolwetši bjo ga se bjo bo išago lehung, eupša ke bja gore Modimo a newe letago, e le gore Morwa wa Modimo a tagafatšwe ka bjona.” (Joh. 11:4) Bolwetši bja Latsaro e be e se bjo bo “išago lehung.” Jesu o be a ikemišeditše go diriša lehu la Latsaro “gore Modimo a newe letago.” Bjang? Jesu o be a le kgauswi le go dira mohlolo o makatšago ka go tsoša mogwera wa gagwe yo a mo ratago mabitleng.
Ge Jesu a be a boledišana le barutiwa ba gagwe ka se, o ile a swantšha lehu le boroko. Ke ka baka leo a ilego a ba botša gore ‘o be a eya moo go yo tsoša Latsaro.’ (Joh. 11:11) Go ya ka Jesu, go tsoša Latsaro bahung go be go swana le ge motswadi a tsoša ngwana wa gagwe yo a bego a no bo re šwaa. Ka gona, o be a se na lebaka la go kwa bohloko ka baka la lehu la Latsaro ka bolona.
Ka gona, ke’ng seo se dirilego gore Jesu a ntšhe megokgo? Taba yeo e dikologilego pego ye e sa dutše e re nea karabo. Ge Jesu a be a kopana le Maria kgaetšedi ya Latsaro ke moka a bona yena le ba bangwe ba lla gabohloko, o ile “a tsetsela moyeng gomme a huduega.” Ge Jesu a bona kamoo ba bego ba kwele bohloko ka gona o ile a nyama kudu go fihla bokgoleng bja gore a ‘tsetsele moyeng.’ Ke lona lebaka leo le ilego la dira gore ‘Jesu a ntšhe megokgo.’ Jesu o ile a nyamišwa kudu ke go bona bagwera ba gagwe ba rategago ba kwele bohloko bjo bogolo.—Joh. 11:33, 35.
Pego ye e bontšha gore Jesu o na le matla a go dira gore baratiwa ba rena ba boele ba phele lefaseng le lefsa le tlago e bile ba phetše gabotse. Le gona se se re bontšha kamoo Jesu a ikwago ka gona ka bao ba lahlegetšwego ke baratiwa ba bona lehung leo le bakilwego ke sebe sa Adama. Se sengwe seo re ithutago sona pegong ye ke gore re swanetše go bontšha kwelobohloko go bao ba nyamišitšwego ke lehu la baratiwa ba bona.
Jesu o be a tseba gore o tlo tsoša Latsaro. Lega go le bjalo, o ile a ntšha megokgo a šušumetšwa ke go rata bagwera ba gagwe kudu le go ba kwela bohloko. Ka mo go swanago, go kwela ga rena ba bangwe bohloko go ka dira gore re ‘lle le bao ba llago.’ (Baroma 12:15) Go nyama ka tsela yeo ga go bolele gore motho ga a na kholofelo ya tsogo. Ka gona, ke mo go swanetšego gore Jesu o re beetše mohlala wa go bontšha kwelobohloko go bao ba nyamilego ka go lla e le ka kgonthe le ge a be a tseba gore o be a tlo tsoša Latsaro.


text:
NA A HLAMILWE?
Mafofa a Nonyana ya Emperor Penguin
NONYANA ye e bitšwago emperor penguin e ka kgona go sesa ka lebelo le le makatšago ka gare ga meetse gomme ka morago ya fofela godimo ga lehlwa ka lona lebelo leo. E kgona bjang go dira seo?
Ela hloko: Nonyana ya emperor penguin e swara moya mafofeng a yona. Se ga se šireletše feela nonyana ye maemong a tonyago kudu eupša se e thuša go sesa ka lebelo leo le ipoeleditšego gabedi goba gararo go feta leo e bego e ka kgona go sesa ka lona. Bjang? Borathutamahlale ba diphedi tša ka lewatleng ba šišinya gore e kgona go dira seo ka gore e ntšhe dipudula tše dinyenyane magareng ga mafofa a yona. Ge dipudula tšeo di etšwa, di fokotša go gohlana ga mafofa ao, ka go re’alo nonyana ya kgona go sesa ka lebelo.
Se se kgahlišago ke gore baentšineare ba be ba dutše ba ithuta ditsela tšeo ka tšona ba ka dirago gore dikepe di sese ka lebelo ka gore di ntšhe dipudula mahlakoreng a tšona e le gore di fokotše kgohlano yeo e bago gona mebeleng ya tšona. Lega go le bjalo, banyakišiši ba a dumela gore ba thatafalelwa ke go dira dinyakišišo tše di oketšegilego ka gobane “go raragana ga mafofa a nonyana ya penguin go dira gore go be thata gore motho a hlame sefo e swanago le mafofa ao.”
O nagana eng? Na mafofa a nonyana ya emperor penguin a bile gona ka tlhagelelo? Goba na a hlamilwe?


text:
Boitsebišo ka go Bona Ofisi le Moago
Re go laletša ka borutho gore o tlo bona diofisi tša rena le mafelo a go gatiša. Hwetša mafelo le dinako tša go bona meago.
Denmark
Stenhusvej 28
DK-4300 HOLBAEK
DENMARK
+45 59-45-60-00
Dinako tša go Bona Meago ya Lekala
Mošupologo go fihla Labohlano
Go thoma ka 9:00 a.m., 10:30 a.m., 1:30 p.m. le 3:00 p.m.
Go bona meago go tšea iri e tee le seripa
Mešomo yeo e dirwago
Lekala la Scandinavia le okamela modiro wa Dihlatse tša Jehofa tše 50 000 kua Denmark, Dihlakahlaka tša Faeroe, Greenland, Iceland, Norway le Sweden. Go okamelwa modiro wa go fetolela dikgatišo tša Beibele ka maleme a tshelelago ao a bolelwago le ka dipolelo tše tharo tša diatla, e bile go tšweletšwa dikgatišo tša dibidio ka maleme a mmalwa.


text:
Ge e le Gabotse ke Mang yo a Laolago Lefase?
Na o nagana gore ke . . .
Modimo?
batho?
mothotsoko?
SEO BEIBELE E SE BOLELAGO
“Lefase ka moka le laolwa ke Yo Kgopo.”—1 Johane 5:19.
“Morwa wa Modimo o tletše . . . go fediša modiro wa diabolo.” —1 Johane 3:8, New Century Version.
KAMOO SEO SE KA GO HOLAGO KA GONA
O ka hwetša tlhaloso e kwagalago ya sebaki sa mathata ao a lego gona mo lefaseng.—Kutollo 12:12.
O ka ba le lebaka la go dumela gore lefase la rena le tla kaonefala.—1 Johane 2:17.
NA RURI RE KA DUMELA SEO BEIBELE E SE BOLELAGO?
Ee, e re re nee mabaka a mararo feela:
Pušo ya Sathane e ka se tsoge e atlegile. Jehofa o ikemišeditše go dira gore Sathane a se sa hlwa a laola batho. O holofeditše ‘go fediša Diabolo,’ le go lokiša sa ruri tshenyo ka moka yeo Sathane a e bakilego.—Baheberu 2:14, Phetolelo ya Lefase le Lefsa.
Modimo o kgethile Jesu Kriste gore e be yena a tlago go buša lefase. Jesu o fapane kudu le babuši ba sehlogo le bao ba nago le boithati ba lefase le. Modimo o holofeditše mabapi le pušo ya Jesu gore: “O tla kwela mmotlana le modiidi bohloko . . . O tla lopolla moya wa bona kgatelelong le bošorong.”—Psalme 72:13, 14.
Modimo a ka se bolele maaka. Beibele e bolela phaa gore: ‘Ga go kgonege gore Modimo a aketše.’ (Baheberu 6:18) Ge Jehofa a holofetša go dira selo se itšego, go fo swana le gore o šetše a se dirile! (Jesaya 55:10, 11) “Mmuši wa lefase le o tla lahlelwa ntle.”—Johane 12:31.
SEO O KA NAGANIŠIŠAGO KA SONA
Lefase le tla ba bjang ge mmuši wa lona a fedišitšwe?
Beibele e araba potšišo ye go PSALME 37:10, 11 le KUTOLLO 21:3, 4.
Ithute ka mo go oketšegilego
Morero wa Modimo ka Lefase ke Ofe?
Beibele e hlalosa lebaka leo Modimo a bopilego lefase, tlaišego e tla fela neng, gomme bokamoso ke bofe ka lefase le bao ba dulago go lona.


text:
COVER SUBJECT | HOW TO GET MORE FROM READING THE BIBLE
Beibele e ka Kaonefatša Bjang Bophelo bja ka?
Beibele ga e swane le dipuku tše dingwe. E swere keletšo e tšwago go Mmopi wa rena. (2 Timotheo 3:16) Molaetša wa yona o ka re tutuetša e le ruri. Ge e le gabotse, Beibele e re: “Lentšu la Modimo le a phela e bile ke le matla.” (Baheberu 4:12) E na le matla a go kaonefatša maphelo a rena ka ditsela tše pedi, e lego go re nea tlhahlo ka mehla le go re thuša gore re tsebe Modimo le dikholofetšo tša gagwe.
Go kaonefatša bophelo bja gago gona bjale. Beibele e ka go thuša ditabeng tša motho ka noši. E nea dikeletšo tše holago mabapi le dilo tše di latelago.
Ditswalano le ba bangwe.—Baefeso 4:31, 32; 5:22, 25, 28, 33.
Go phela gabotse maikwelong le mmeleng.—Psalme 37:8; Diema 17:22.
Boitshwaro.—1 Bakorinthe 6:9, 10.
Boemo bjo bobotse bja tša boiphedišo.—Diema 10:4; 28:19; Baefeso 4:28. *
Banyalani bao e sa lego ba bafsa ba kua Asia ba ile ba thabela kudu keletšo e holago ya ka Beibeleng. Go swana le banyalani ba bantši ba sa tšwago go nyalana, ba be ba thatafalelwa ke go tlwaelana go ya ka dimelo tša bona le go boledišana ka bolokologi. Ka gona, ba ile ba thoma go diriša seo ba se balago ka Beibeleng. Mafelelo e bile afe? Monna wa gona yo a bitšwago Vicent o re: “Seo ke se badilego ka Beibeleng se nthušitše gore ke lebeletšane le ditlhohlo lenyalong la rena ka tsela e lerato. Go phela ka keletšo ya Beibele go dirile gore bophelo bja rena e be bjo bo thabišago.” Mosadi wa gagwe yo a bitšwago Annalou o dumela ka gore: “Go bala ka mehlala ya ka Beibeleng go re thušitše. Ga bjale ke kwa ke thabile e bile ke kgotsofetše ka lenyalo la rena le ka dilo tšeo re nyakago go di fihlelela bophelong.”
Go tseba Modimo. Ka ntle le seo a se hlalositšego mabapi le lenyalo, Vicent gape o re: “Go bala Beibele go dirile gore ga bjale ke ikwe ke le kgauswi kudu le Jehofa go feta peleng.” Vicent o hlokometše taba e bohlokwa, ya gore Beibele e ka go thuša gore o tlwaelane le Modimo. Ge o dutše o e bala, ga se feela gore o tla holwa ke keletšo yeo e tšwago go Modimo, eupša o tla hwetša sebaka sa gore o mo tsebe bjalo ka mogwera. Le gona, o tla bona gore o utolla ditaba ka botlalo mabapi le bokamoso bjo bokaone, e lego nakong yeo ka yona o tlago go ipshina ka ‘bophelo bja kgonthe’ bja ka mo go sa felego. (1 Timotheo 6:19) Ga go na puku le ge e le efe yeo e ka holofetšago seo.
Ge o ka ipeela gore o bale Beibele o sa kgaotše, le wena o ka holwa kudu ke go kaonefatša bophelo bja gago gona bjale le go tseba Modimo gakaone. Lega go le bjalo, ge o dutše o bala Beibele, o tla ipotšiša dipotšišo tše dintši. Ge o dutše o ipotšiša, nagana ka mohlala o mobotse wa mohlankedi wa Moethiopia yo a phetšego mengwageng e 2000 e fetilego. O be a na le dipotšišo tše dintši mabapi le Beibele. Ge a be a botšišwa gore na o kwešiša seo a se balago, o ile a araba ka gore: “Ruri, nka kgona bjang go kwešiša ka ntle le gore motho yo mongwe a ntlhahle?” * Ntle le go dikadika, o ile a dumela go thušwa ke motho yo e bego e le morutiši yo a swanelegago wa Beibele e lego Filipi, yo e bego e le morutiwa wa mathomong wa Jesu. (Ditiro 8:30, 31, 34) Ka mo go swanago, ge e ba o ka rata go tseba ka mo go oketšegilego ka Beibele, re go laletša gore o romele kgopelo ya gago Inthaneteng go www.jw.org/nso goba o ngwalele atereseng ya kgauswi yeo e hwetšagalago ka makasineng wo. Gape o ka ikgokaganya le Dihlatse tša Jehofa tša kgauswi le mo o dulago gona goba o etele Holo ya Mmušo ya lefelong la geno. Ke ka baka la eng o sa bale Beibele lehono gomme wa e dumelela gore e go hlahle gore o phele bophelo bjo bokaone?
Ge e ba o ipotšiša ge e ba o ka bota Beibele ka mo go feletšego, hle bona bidio e kopana ya Re ka Kgonthišega Bjang Gore Beibele e Bolela Therešo? O ka e hwetša ka go tsena go jw.org/nso gomme o lebelele ka tlase ga DIKGATIŠO > DIBIDIO > BEIBELE.
^ par. 8 Go hwetša mehlala e oketšegilego ya dikeletšo tša ka Beibeleng, bona Wepesaete ya rena ya jw.org/nso. Lebelela ka tlase ga DITHUTO TŠA BEIBELE > DIPOTŠIŠO TŠA BEIBELE DI A ARABJA.
^ par. 11 Bona gape sehlogo se se lego makasineng wo, seo se rego “Kotsi ya go se Kwešiše Beibele Gabotse.”
Ithute ka mo go oketšegilego
Melao ya Motheo ya Beibele e re Hola Bjang?
Jesu o hlalositše lebaka leo re hlokago tlhahlo le melao ya motheo e mebedi ya Beibele yeo e lego bohlokwahlokwa.
O Swanetše go Dira’ng Gore o Kwešiše Beibele?
Go sa šetšwe setlogo sa gago, o ka kgona go kwešiša molaetša wa Modimo wo o lego ka Mangwalong a Makgethwa.
Na o Ikwa o le Kgauswi le Modimo?
Batho ba dimilione ba kgodišegile gore Modimo o ba tšea e le bagwera ba gagwe.
Na Modimo o na le Leina?
Modimo o na le direto tše dintši tše swanago le Ramatlaohle, Mmopi gotee le Morena. Eupša leina la gagwe le dirišwa ka makga a fetago a 7 000 ka Beibeleng.


text:
Nka Hwetša Bjang Dimaraka tše Kaone?
Seo o ka se dirago
Nagana gabotse! O se ke wa dumelela boemo bja gago bja kgopolo bo go dira gore o palelwe mošomong wa gago wa sekolo ka go nagana gore o ka se kgone go kaonefatša dithutong tša gago. Ge o tshwenywa ke dikgopolo tše di fošagetšego mabapi le bokgoni bja gago, dira gore di tšeelwe legato ke tše di nepagetšego. Ka mohlala, ge batho (mohlomongwe ka go hloka toka) ba be ba nyatša bokgoni bja Paulo bja go bolela, o ile a araba ka gore: “
Gaešita le ge ke se sekgwari polelong, ka kgonthe tsebong gona ke sona.” (2 Bakorinthe 10:10; 11:6) Paulo o be a tseba mafokodi a gagwe. Eupša o be a tseba le dilo tšeo a bego a kgona go di dira. Go thwe’ng ka wena? Ke dilo dife tšeo o kgonago go di dira? Ge e ba o sa di tsebe, ke ka baka la’ng o sa botšiše motho yo mogolo gore a go thuše? Mogwera yo bjalo a ka go thuša go lemoga bokgoni bja gago le gore o bo diriše ka botlalo.
Hlagolela mekgwa e mebotse ya go ithuta. Ga go kgonege gore o atlege sekolong ntle le gore o šome ka thata. Se se šalago ke gore o swanetše go ithuta. Ke therešo gore lentšu leo ka bolona le ka kwagala le sa kgahliše. Eupša go ithuta go a hola. Ge e le gabotse, ka go dira boiteko o ka hwetša go thabiša. Lega go le bjalo, e le gore o hlagolele mekgwa e mebotse ya go ithuta, o swanetše go rulaganya nako ya gago. Gopola gore ge o sa dutše o tsena sekolo, go ithuta go swanetše go tla pele. Ke therešo gore Beibele e re go na le “
nako ya go sega” le “
nako ya go bina.” (Mmoledi 3:1, 4; 11:9) Ka gona, go swana le bafsa ba bantši, go ka direga gore o nyaka go ba le nako e itšego ya go itapološa. Eupša Mmoledi 11:4 e lemoša ka gore: “Yo a šeditšego phefo a ka se bjale peu; yo a lebeletšego maru a ka se bune.” O ithuta’ng tabeng ye? O ithuta gore o se ke wa dikadika. Ge e ba o ka dira bjalo, go ka se be le mo o yago. Ithute pele, ke moka o itapološe ka morago. O se ke wa tshwenyega—o ka kgona go hwetša nako ya go dira dilo tše ka bobedi!


text:
Kgaolo 58: Dafida le Goliata
BAFILISITA ba ile ba tla gape go tlo lwa le Baisiraele. Mo nakong ye, bomogolwago Dafida ba bararo ba be ba le madireng a Saulo. Ka gona ka letšatši le lengwe Jese o ile a re go Dafida: ‘Tšea mabele a le dinkgwa tše o di išetše bana beno. O bone kamoo ba phelago ka gona.
Ge Dafida a fihla mešašeng ya madira a Baisiraele, o ile a kitimela ntweng gore a yo nyaka bana babo. Monna wa senatla wa Mofilisita e lego Goliata o ile a tla moo go tlo kwera Baisiraele. O be a dutše a dira se mesong e mengwe le e mengwe le mantšiboeng a mangwe le a mangwe ka matšatši a 40. A goeletša a re: ‘Kgethang yo mongwe wa banna ba lena a tlo lwa le nna. Ge e ba a ka mphenya gomme a mpolaya, gona re tla ba bahlanka ba lena. Eupša ge e ba nka mo fenya gomme ka mmolaya, gona lena le tla ba bahlanka ba rena. Kgethang motho yo le nyakago gore a lwe le nna.’
Dafida a botšiša a mangwe a madira a Baisiraele a re: ‘Motho yo a tlago go bolaya Mofilisita yo gomme a dira gore Baisiraele ba se sa kwerwa, o tla hwetša’ng?’
Yo mongwe wa madira ao a re: ‘Saulo o tla mo nea mahumo a mantši. O tla mo nea le morwedi wa gagwe gore e be mosadi wa gagwe.’
Eupša Baisiraele ka moka ba be ba tšhaba Goliata ka gobane e be e le yo motelele kudu. Botelele bja gagwe e be e le dimithara tše e ka bago tše 3, e bile o be a na le mohlabani yo mongwe yo a bego a mo rwalela kotse.
Madira a mangwe a ile a ya go Kgoši Saulo a mmotša gore Dafida o nyaka go lwa le Goliata. Eupša Saulo a re go Dafida: ‘O ka se kgone go lwa le Mofilisita yo. O sa le mošemanyana gomme yena e bile mohlabani bophelo bja gagwe ka moka.’ Dafida a araba a re: ‘Nkile ka bolaya bere le tau tšeo di bego di nyaka go tšea dinku tša tate. Mofilisita yo o tla swana le e nngwe ya tšona. Jehofa o tla nthuša.’ Ka gona Saulo a re: “Sepela, anke Jehofa a be le wena.”
Dafida a theogela nokeng gomme a topa maswikana a mahlano a boreledi, a a tsenya ka mokotlaneng wa gagwe. Ke moka a tšea seragamabje sa gagwe a ya go senatla sela. Ge Goliata a bona Dafida, o ile a se kgolwe. A nagana gore go be go tla ba bonolo kudu go bolaya Dafida.
Goliata a re: ‘Wena leka feela o tle go nna, ke tla nea dinonyana le diphoofolo setopo sa gago gore di se je.’ Lega go le bjalo Dafida a re: ‘Wena o tla go nna ka tšhoša le marumo a mabedi, eupša nna ke tla go wena ka leina la Jehofa. Lehono Jehofa o tla go gafela diatleng tša ka gomme ke tla go bolaya.’
Ka yona nako yeo, Dafida a kitimela go Goliata. A ntšha leswikana ka mokotlaneng wa gagwe, a le tsenya ka seragamabjeng ke moka a le betša ka matla a gagwe ka moka. Leswikana leo la tsena phatleng ya Goliata gomme a wa a hwa! Ge Bafilisita ba bona gore mogale wa bona o hwile, ka moka ga bona ba tšhaba. Baisiraele ba ba kitimiša gomme ba fenya ntweng yeo.
1 Samuele 17:1-54.
Dipotšišo
- Ke’ng seo Goliata a ilego a dulela go se botša madira a Baisiraele?
- Goliata e be e le yo motelele gakaaka’ng, gomme ke moputso ofe woo Kgoši Saulo a bego a o holofeditše monna yo a bego a tla bolaya Goliata?
- Dafida o ile a re’ng ge Saulo a be a mmotša gore a ka se kgone go lwa le Goliata ka gobane Dafida e sa le mošemanyana?
- Ge Dafida a be a araba Goliata, o ile a bontšha bjang gore o be a botile Jehofa?
- Bjalo ka ge o bona mo seswantšhong, Dafida o ile a diriša’ng go bolaya Goliata, gona go ile gwa direga’ng ka Bafilisita ka morago ga se?
Dipotšišo tša tlaleletšo
- Bala 1 Samuele 17:1-54.
Ke ka baka la’ng Dafida a be a sa tšhabe Goliata, gomme re ka ekiša bjang sebete sa gagwe? (1 Sam. 17:37, 45; Baef. 6:10, 11)
Ke ka baka la’ng Bakriste ba sa swanela go phadišana go swana le Goliata ge ba bapala goba ba itapološa? (1 Sam. 17:8; Bagal. 5:26; 1 Tim. 4:8)
Mantšu a Dafida a bontšha bjang gore o be a na le tumelo ya gore Modimo o tla mo thuša? (1 Sam. 17:45-47; 2 Dikor. 20:15)
Pego ye e bontšha bjang gore ntwa ye e be e le magareng ga Jehofa Modimo wa therešo le medimo ya maaka, go e na le go fo re botša ka ntwa ya dihlopha tše pedi tša madira tšeo di bego di lwantšhana? (1 Sam. 17:43, 46, 47)
Mašaledi a batlotšwa a ekiša bjang mohlala wa Dafida tabeng ya go bota Jehofa? (1 Sam. 17:37; Jer. 1:17-19; Kut. 12:17)
Ithute ka mo go oketšegilego
Dafida o be a sa Tšhabe Selo
Bala pego ye e kgahlišago ya Beibele gomme o ithute ka seo se dirilego gore Dafida a be le sebete kudu.


text:
Bophelo bjo bo Nago le Morero—Jesu o Bontšha Tsela
“Sepela kamoo Jesu a sepetšego ka gona.”—1 Johane 2:6, NET Bible.
BJALO ka ge re bone sehlogong se se fetilego, Jesu o phetše bophelo bjo bo nago le morero. Ka gona, ge e ba re nyaka gore bophelo bja rena bo be le morero, re swanetše go ekiša mohlala wa gagwe le go kwa keletšo ya gagwe.
Ge e le gabotse, Jehofa o re kgothaletša go dira sona seo, bjalo ka ge lengwalo le le lego ka mo godimo le bontšha. Go sepela go swana le Jesu go akaretša go dumelelanya bophelo bja rena ka moka le mohlala wa gagwe gotee le dithuto tša gagwe. Go dira bjalo go tla re thuša go amogelwa ke Modimo gotee le go ba le bophelo bjo bo nago le morero.
Dithuto tša Jesu di be di akaretša melao ya motheo yeo e ka re thušago go sepela go swana le yena. Re hwetša e mmalwa ya melao ye ya motheo Thutong ya gagwe e tumilego ya Thabeng. A re hlahlobeng e sego kae ya melao yeo ya motheo gotee le kamoo re ka e dirišago maphelong a rena.
MOLAO WA MOTHEO: “Go thaba bao ba lemogago gore ba nyaka dilo tša moya.”—Mateo 5:3.
KAMOO MOLAO WO WA MOTHEO O THUŠAGO GO BA LE MORERO BOPHELONG:
Jesu o bontšhitše gore batho ba nyaka dilo tša moya ka tlhago. Re hlologela go tseba dikarabo tša dipotšišo tše bjalo ka tše: Ke ka baka la’ng re le mo? Ke ka baka la’ng go ena le tlaišego e kaakaa mo lefaseng? Na Modimo ruri o na le taba le rena? Na go na le bophelo ka morago ga lehu? Re nyaka go tseba dikarabo tša dipotšišo tšeo e le gore re be le bophelo bjo bo nago le morero. Jesu o be a tseba gore go na le mothopo o tee feela wa dikarabo tša dipotšišo tšeo—Lentšu la Modimo. Ge a be a rapela Tatagwe, Jesu o itše: “Lentšu la gago ke therešo.” (Johane 17:17) Na ruri Lentšu la Modimo le ka re thuša go kgotsofatša go nyaka ga rena dilo tša moya?
SEO SE DIREGILEGO E LE KA KGONTHE:
Bjalo ka mohlabeledi wa sehlopha se se tumilego sa mmino, Esa o be a bonala a le tseleng ya go ba naletšana ya mmino wa rock. Lega go le bjalo, Esa o be a ikwa a hlaelelwa. O re: “Gaešita le ge ke be ke thabela go ba sehlopheng seo sa mmino, ke be ke hlologetše go ba le morero wa kgonthe bophelong.” Lega go le bjalo, ge nako e dutše e eya, Esa o ile a gahlana le yo mongwe wa Dihlatse tša Jehofa. Esa o dumela ka gore: “Ke ile ka mmotšiša dipotšišo tše dintši. Dikarabo tša gagwe tše nago le tlhaologanyo le tša Mangwalo di ile tša nkgahla kudu moo ke ilego ka dumela gore a tle a ithute Beibele le nna.” Seo Esa a ithutilego sona thutong ya gagwe ya Beibele se ile sa mo kgoma pelo le go mo šušumeletša go neela bophelo bja gagwe go Jehofa. O re: “Nakong e fetilego, ke be ke dula ke wela mathateng le go tšwa go wona. Ga bjale ke na le morero wa kgonthe bophelong.” *
MOLAO WA MOTHEO: “Go thaba bagaugedi.”—Mateo 5:7.
KAMOO MOLAO WO WA MOTHEO O THUŠAGO GO BA LE MORERO BOPHELONG:
Kgaugelo e akaretša go bontšha ba bangwe kwelobohloko, go ba botho le go ba naganela. Jesu o ile a bontšha bahloki kgaugelo. O ile a šušumeletšwa ke kwelobohloko gore a gate mogato wa pele wa go fediša tlaišego ya ba bangwe. (Mateo 14:14; 20:30-34) Ge re ekiša Jesu ka go ba le kgaugelo, re oketša morero wa bophelo bja rena, ka ge bao ba gaugelago ba bangwe ba tla thaba. (Ditiro 20:35) Re ka bontšha ba bangwe kgaugelo ka mantšu a botho le ditiro, e lego go imolla bao ba tsomago thušo ya rena. Na go bontšha kgaugelo ruri go kaonefatša boemo bja rena bja tša maphelo?
SEO SE DIREGILEGO E LE KA KGONTHE:
Maria le monna wa gagwe, Carlos, ba beile mohlala wa go ba le kgaugelo. Tatago Maria ke mohlolo, gomme nywageng ya morago bjale o dula a le malaong ka baka la bolwetši. Maria le Carlos ba dula le yena lapeng la bona e bile ba hlokomela dinyakwa tša gagwe ka moka. Ba ile ba fetša mašego a mantši ba sa robale, gaešita le go mo kitimišetša bookelong ge a tshwenywa ke bolwetši bja gagwe bja swikiri. Ba dumela gore ka dinako tše dingwe ba lapa kudu. Eupša ba thabile, bjalo ka ge Jesu a boletše, ka gobane ba kgotsofetše kudu ka ge ba tseba gore ba nea tatago Maria tlhokomelo yeo a e nyakago.
MOLAO WA MOTHEO: “Go thaba badirakhutšo.”—Mateo 5:9.
KAMOO MOLAO WO WA MOTHEO O THUŠAGO GO BA LE MORERO BOPHELONG:
Go ba modirakhutšo go dira bjang gore bophelo bo be le morero? Se sengwe ke gore re ba le ditswalano tše kaone le bao ba re dikologilego. Re dira gabotse ge re ekwa keletšo ya Beibele e rego: “Ge e ba go kgonega, go fihla moo go ithekgilego ka lena, ebang le khutšo le batho bohle.” (Baroma 12:18) “Batho bohle” ba akaretša ditho tša lapa le ba bangwe bao ditumelo tša bona tša bodumedi di sa swanego le tša rena. Na go dira khutšo le “batho bohle” ruri go thuša go ba le morero bophelong?
SEO SE DIREGILEGO E LE KA KGONTHE:
Ela hloko phihlelo ya mosadi yoo a bitšwago Nair. Go theoša le nywaga, o ile a lebeletšana le maemo a mantši a gateletšago ao a ilego a leka bokgoni bja gagwe bja go dira khutšo, kudukudu ka lapeng la gagwe. Ga e sa le go tloga ge monna wa gagwe a mo lahla nywageng e ka bago e 15 e fetilego, o be a godiša bana ba gagwe a nnoši. Yo mongwe wa barwa ba gagwe o be a lemaletše dihlaretagi gomme a fela a sa laolege e bile a tšhošetša yena le morwedi wa gagwe. Nair o dumela gore seo a ithutilego sona ka Beibeleng se ile sa mo nea matla a go dira khutšo, gaešita le ka tlase ga maemo a lekago. O leka go se dire manganga goba go lwela dilo tše dingwe. O katanela go ba botho, go ba le kwelobohloko le go kwešiša ba bangwe. (Baefeso 4:31, 32) O kgodišegile gore go ithuta go ba modirakhutšo go mo dirile gore a kgone go ba le ditswalano tše kaone ka mo go kgonegago le ditho tša lapa gotee le ba bangwe.
GO NAGANA KA BOKAMOSO
Ge e ba re latela keletšo ya Jesu, re tla hwetša lethabo le kgotsofalo bophelong. Lega go le bjalo, gore re be le bophelo bjo bo nago le morero wa kgonthe, gape re swanetše go tseba seo bokamoso bo se huperego. Go ba gona, bophelo bo ka ba le morero bjang mola seo re se tsebago e fo ba gore re tlo feleletša re tšofetše, ra babja gomme ra hwa? Lega go le bjalo, tše ke ditherešo tša bophelo mo lefaseng le.
Lega go le bjalo, go na le ditaba tše dibotse! Jehofa o ikemišeditše go tlo šegofatša kudu bohle bao ba katanelago go “sepela kamoo Jesu a sepetšego ka gona.” Jehofa o holofetša gore go se go ye kae o tla tliša lefase le lefsa le le lokilego, moo batho ba botegago ba tla phelago kamoo Jehofa a rerilego gore ba phele ka gona—go phela ka mo go sa felego ba ena le boemo bjo bo phethagetšego bja tša maphelo. Lentšu la gagwe le re: “Bonang! Tente ya Modimo e bathong, o tla dula le bona gomme e tla ba batho ba gagwe. Modimo ka noši o tla ba le bona. O tla phumola megokgo ka moka mahlong a bona gomme lehu le ka se hlwe le sa ba gona, le ge e le manyami goba sello goba bohloko di ka se hlwe di sa ba gona. Dilo tša pele di fetile.”—Kutollo 21:3, 4.
Maria, e lego mokgekolo wa nywaga e 84 yo go boletšwego ka yena sehlogong sa mathomo lelokelelong le la dihlogo, o thabišwa ke tebelelo ya go tlo bona mantšu ao a phethagala. Go thwe’ng ka wena? Na o ka rata go tseba ka mo go oketšegilego ka “[bophelo] bja kgonthe”—bjo bo tlago go tla ka tlase ga Mmušo wa Modimo? (1 Timotheo 6:19) Ge e ba go le bjalo, o ka botšiša Dihlatse tša Jehofa tša lefelong la geno goba o ngwalele bagatiši ba makasine wo. *
^ ser. 8 O ka bala kanegelo ya Esa ka moka ga yona sehlogong seo se rego, “Beibele e Fetoša Maphelo—Ke be ke le yo Šoro”.
^ ser. 18 Puku ya Ke Eng Seo ge e le Gabotse Beibele e se Rutago?, yeo e gatišitšwego ke Dihlatse tša Jehofa, e thušitše ba bantši go ithuta Mangwalo ka tsela e rulagantšwego ka dihlogo.
Ithute ka mo go oketšegilego
Morero wa Bophelo ke Ofe?
Na o kile wa ipotšiša gore: ‘Morero wa bophelo ke ofe?’ Ithute kamoo Beibele e arabago potšišo yeo.
Mmušo wa Modimo o tla Phetha Eng?
Ithute seo o ka se letelago ge mmušo wa Modimo o tla be o buša lefase.


text:
Babjadi ba Lefaufaung ba Sethokgweng sa Dipula sa Molatšatšing
BJALE ka ge molemi yo mongwe le yo mongwe a tseba, gore a bolaye mabele go ithekgile ka gore a bjale lefelong le le swanetšego le ka nako swanetšego. Eupša se se makatšago ke gore, sethokgweng se sengwe sa dipula go bjalwa bošego, le gona babjadi ba gona bao ba atlegago ba bjala ba le lefaufaung. Babjadi bao ba lefaufaung ke bomankgagane ba Kgale bao ba jago dienywa—bao gape ba tsebjago e le bomankgagane ba go swana le phukubje (di-flying fox). *
Go Gaša Peu
Bomankgagane ba bantši bao ba jago dienywa ba fofa bošego, ba nyaka mehlare ya dienywa tše bose sethokgweng goba matšoba ao a nago le todi e ntši. Ge ba dutše ba tsoma ba le lefaufaung, bomankgagane ba ja dienywa, gomme ba tšama ba rothiša disohlo tšeo di sa šilegago le peu. Go phetha mošomo wa bona wa go bjala, gape ba nontšha matšoba ge ba dutše ba monya todi ya ona yeo ba e thabelago kudu.
Ka ge bomankgagane bao ba jago dienywa ba sepela maeto a matelele bošego, ba ka gaša dipeu lefelong le legolo. Le gona, ka ge bomankgagane ba gaša dipeu tše dingwe tšeo di sa šilegago, gape ba tšweletša “morole” wo o thušago dipeu gore di gole. Ga go makatše gore dimela tše dintši sethokgweng sa dipula, di ithekgile ka bomankgagane gore ba nontšhe matšoba le go phatlalatša dipeu tša tšona.
Ka ge ba tšea maeto a matelele, bomankgagane bao ba jago dienywa ba swanetše go ba le bokgoni bja go tseba tsela le mahlo a bogale. Ge go le lefsifsi, ba kgona go bona gakaone go feta batho. Ba ka kgona go bona gaešita le mebala e mengwe. Le gona ba kgona go fofa mosegare gaešita le bošego.
Kamoo ba Phelago ka Gona
Mohuta wa bomankgagane ba go swana le phukubje ba kua Samoa (Pteropus samoensis) ba phela gotee e le e tona le e tshadi bophelo ka moka. Go lemogilwe gore mehuteng e mengwe, mankgagane wa tshadi o hlokomela bana ba wona gabotse, o sepela le bona ka dibeke tše mmalwa gomme o ba nyantšha go fihlela ba gola. Mehuteng e mengwe e mebedi ya bomankgagane bao ba jago dienywa, wa tshadi o ka hwetša thušo ya mankgagane o mongwe wa tshadi gore o o thuše nakong ya go tswala.
Ka manyami, bomankgagane ba bantši bao ba jago dienywa ba ba kotsing ya go ka hwa ka baka la go senywa ga lefelo leo ba dulago go lona. Dihlakahlakeng tša ka Borwa bja Pacific, go fela ga bomankgagane bao ba jago dienywa go kotsi ka ge mehuta e mengwe ya dimela tša dihlakahlaka tše e ka se nontšhwe ka ntle le bomankgagane. Go molaleng gore mošomo wa babjadi ba ba lefaufaung ga se wa swanelwa go tšeelwa fase.
^ ser. 2 Bomankgagane ba Kgale bao ba jago dienywa ba hwetšagala Afrika, Asia, Australia le Dihlakahlakeng tše dingwe tša Pacific.


text:
PONO YA BEIBELE
Bohlweki
Na Modimo o na le taba le go hlweka ga rena mmeleng?
“A re itlhwekišeng ditšhila tšohle tša nama le tša moya.”—2 Bakorinthe 7:1.
SEO BEIBELE E SE BOLELAGO
Mmopi wa rena o a re rata gomme o nyaka gore re thabele bophelo bjo bobotse, bjo botelele le bjo bo kgotsofatšago. Modimo o re: “Anke pelo ya gago e lote ditaelo tša ka, ka gobane o tla okeletšwa matšatši a mantši le nywaga ya bophelo gotee le khutšo.” (Diema 3:1, 2) Tsela yeo Modimo a ratago batho ka yona e bontšhitšwe melaong ya gagwe go Baisiraele, yeo e bego e akaretša ditaelo tše di lebanyago tabeng ya bohlweki. (Doiteronomio 23:12-14) Ge Baisiraele ba be ba phela ka ditekanyetšo tšeo tše di lekalekanego, ba be ba thabela bophelo bjo bokaone le go šireletšega malwetšing ao a bego a swara ditšhaba tše dingwe, tše bjalo ka Egipita, tšeo di bego di se na molao woo wo o bego o le nakong.—Doiteronomio 7:12, 15.
Ka mo go swanago lehono, batho bao ba “[itlhwekišago] ditšhila tšohle tša nama,” tšeo di akaretšago mekgwa e šilafatšago e bjalo ka go kgoga, go nwa bjala kudu le go diriša dihlaretagi gampe, ba fokotša dikotsi tša go babja mmeleng le monaganong—go akaretša le go phema lehu la kapela. Le gona ka ge re sa phele lekatana, go latela ga rena ditekanyetšo tša Modimo tša bohlweki go bontšha gore re naganela ba bangwe.—Mareka 12:30, 31.
Na Modimo o na le taba le go hlweka boitshwarong le moyeng?
“Ka gona bolayang . . . dithong tša mebele ya lena, e lego bootswa, go se hlweke, kganyogo e fošagetšego ya go robala ga monna le mosadi, kganyogo e gobatšago le megabaru, e lego borapedi bja medimo ya diswantšho. Kgalefo ya Modimo e a tla ka baka la dilo tšeo.”—Bakolose 3:5, 6.
SEO BEIBELE E SE BOLELAGO
Bjalo ka ge go hlalositšwe pejana, Beibele e re kgothaletša gore re “itlhwekišeng ditšhila tšohle tša nama le tša moya.” Mehleng ya Jesu Kriste, batho ba bantši go akaretša le baetapele ba bodumedi ba Bajuda, ba be ba dira maiteko a feteletšego gore ba dule ba hlwekile mmeleng eupša ba sa phele ka ditekanyetšo tša boitshwaro le tša moya. (Mareka 7:1-5) Bakeng sa go bea dilo maemong ao a swanetšego, Jesu o itše: “Ga go selo se se tšwago ka ntle seo se tsenago mothong seo se ka mo šilafatšago, ka ge se tsena ka mpeng, . . . gomme sa tšwela mo go elelelago ditšhila?” Go feta moo, a re: “Seo se tšwago mothong ke sona se se šilafatšago motho, gobane ka gare, e lego ka dipelong tša batho, go tšwa dikeleletšo tše di gobatšago tšeo di feleletšago ka mediro ya bootswa, bohodu, dipolao, bohlotlolo, megabaru, ditiro tša bokgopo, bofora, boitshwaro bjo bo hlephilego, leihlo le le nago le mona, . . . le go hloka tlhaologanyo. Dilo tše ka moka tše kgopo di . . . šilafatša motho.”—Mareka 7:18-23.
Go ya ka Jesu, batho bao ba tšeelago godimo taba ya go hlweka mmeleng eupša ka nako e swanago ba sa phele ka ditekanyetšo tša Modimo tša boitshwaro le tša moya ba swana le dinwelo tšeo di hlwekilego kantle eupša di šilafetše ka gare.—Mateo 23:25, 26.
Na ditekanyetšo tša Beibele di a kwagala?
“Se ke seo lerato la Modimo le se bolelago, gore re boloke ditaelo tša gagwe gomme ditaelo tša gagwe ga di boima.”—1 Johane 5:3.
SEO BEIBELE E SE BOLELAGO
Go Mika 6:8, re bala gore: “Ke eng seo Jehofa a go kgopelago sona ge e se go bontšha toka, go rata botho le go ba le boipoetšo ge o sepela le Modimo wa gago!” Na yeo ga se kgopelo e kwagalago? Go feta moo, Mmopi wa rena o nyaka gore re mo hlankele ka go rata. Ge re dira bjalo, re hwetša lethabo. (Psalme 40:8) Le gona ge re foša, re hwetša khomotšo kgaugelong ya Modimo. “Go etša ge tate a gaugela bana ba gagwe, le Jehofa o gaugetše bao ba mmoifago. Gobane yena o tseba gabotse kamoo re bopegilego ka gona, a gopola gore re lerole,” goba re a fokola e bile ga se ra phethagala.—Psalme 103:13, 14.
Ka boripana, ditekanyetšo tša Modimo tša go hlweka mmeleng, boitshwarong le moyeng ke pontšho ya botho bja gagwe le gore o a re rata. Go ikemišetša ga rena go phela ka ditekanyetšo tšeo go bontšha gore re bohlale e bile re a mo rata.
Ithute ka mo go oketšegilego
Pono ya Modimo ka go Kgoga ke Efe?
Beibele ga e bolele ka motšoko, bjale re ka tseba bjang?
Beibele e Fetoša Maphelo—October 2012
Batho ba babedi ba tlogetše bjang mekgwa ya bona e mebe, go akaretša bjala le dihlaretagi, gomme ba thaba e le ka kgonthe?


text:
TABA YA LETLAKALA LA KA NTLE | MMUŠO WO O SE NAGO BOMENETŠA
Mpholo wa Bomenetša bja Mmušong
Bomenetša bja mmušong bo hlalositšwe e le go dirišwa gampe ga matla bakeng sa go ikhola. Go dirišwa gampe mo go bjalo ga matla go tšwa kgole. Ka mohlala, Beibele e akaretša molao o iletšago letsogo-le-kobong ditabeng tša boahlodi, e lego se se bontšhago gore tiro ye e be e šetše e tsebja kudu nywageng ya ka godimo ga e 3 500 e fetilego. (Ekisodo 23:8) Ke therešo gore bomenetša ga se go amogela letsogo-le-kobong feela. Ka dinako tše dingwe bahlankedi ba mmušo ba nago le bomenetša ba utswa dithoto, ba ikhola ka ditirelo tšeo di sa ba swanelago goba gaešita le go utswa ditšhelete ka go lebanya. E bile ba ka diriša maemo a bona go nea bagwera le ba leloko dilo tšeo di sa ba swanelago.
Le ge bomenetša bo ka ba gona mokgatlong le ge e le ofe wa batho, go bonagala bomenetša mmušong bo feteletše. Pego ya 2013 Global Corruption Barometer, yeo e gatišitšwego ke Transparency International, e begile gore batho lefaseng ka bophara ba nagana gore mekgatlo e mehlano e tletšego ka bomenetša kudu ke mekgatlo ya dipolitiki, maphodisa, bahlankedi ba mmušo, lekgotla-thera-molao gotee le lefapha la tša boahlodi. Ela hloko dipego tše dingwe tše di bontšhago bothata bjo.
AFRIKA: Ka 2013, bahlankedi ba mmušo ba Afrika Borwa ba e ka bago ba 22 000 ba ile ba bonwa molato ditirong tša go hloka boitshwaro tša bomenetša.
AMERIKA BORWA: Ka 2012, kua Brazil, batho ba 25 ba ile ba bonwa molato wa go diriša ditšhelete tša setšhaba go reka batho gore ba ba thekge dipolitiking. Gare ga bao ba ilego ba bonwa molato go be go na le yo e bego e kile ya ba molaodi yo a okametšego bahlankedi ba mopresidente, e lego motho yo a latelago mopresidente ka maemo nageng.
ASIA: Kua Seoul, Korea Borwa, batho ba 502 ba ile ba hwa lebenkeleng le legolo leo le ilego la wa ka 1995. Banyakišiši ba ile ba hwetša gore bahlankedi ba motse ba ile ba newa letsogo-le-kobong bakeng sa go dumelela boradikonteraka gore ba diriše khonkhoriti ya maemo a tlasana gotee le go se latele melao ya tšhireletšego.
YUROPA: Go ya ka Molaodi wa Lekgotla la Yuropa la Ditirelo tša Selegae, e lego Cecilia Malmström, o re: “Tekanyo ya bothata bjo [bomenetša kua Yuropa] e a tšhoša.” O okeditše ka gore “go bonagala mekgatlo ya dipolitiki e sa itlame ka taba ya go tumola bomenetša ka medu.”
Bomenetša bja mmušong bo tsemile medu. Moporofesara Susan Rose-Ackerman yo e lego setsebi sa ditaba tša go lwantšha bomenetša, o ngwadile gore go lokiša boemo bjo go tla nyaka “diphetogo tše dikgolo tseleng ya mmušo ya go dira dilo.” Le ge boemo bo ka bonagala bo sa holofetše, Beibele e bontšha gore gaešita le diphetogo tše dikgolo ga se feela gore di tla kgonega eupša e bile di tla phethagala e le ka kgonthe.